Jin Wei optimis bangkit semula, dapatkan prestasi sebenar

(Pemain perseorangan badminton wanita profesional negara, Goh Jin Wei ditemu bual Berita RTMsemasa tiba di Lapangan Terbang Antarabangsa Kuala Lumpur (KLIA), Sepang)

SEPANG, 9 Ogos - Pemain perseorangan badminton wanita profesional negara, Goh Jin Wei tetap optimis untuk bangkit semula bagi mendapatkan prestasinya yang sebenar dalam misi berada dalam ranking 30 terbaik dunia semula sebelum tahun depan.Ia selepas beliau mempamerkan peningkatan dari segi permainan dalam temasya Sukan Komanwel Birmingham.Jin Wei berterima kasih kepada Persatuan Badminton Malaysia (BAM) yang memilih dan memberikan kepercayaan kepadanya untuk mewakili negara ke temasya tersebut selepas sekian lama tidak beraksi di pentas antarabangsa."Secara keseluruhan saya rasa dari team event (acara berpasukan) sampai individual (individu) saya rasa ada peningkatan dan harap boleh kekal dan rasa ada semangat berpasukan semasa acara berpasukan dan ia sangat memberi motivasi kepada saya untuk bermain dengan lebih baik pada acara individu" kata beliau ketika ditemui semasa ketibaan dari Birmingham di Lapangan Terbang Antarabangsa Kuala Lumpur (KLIA), di sini hari ini.

(Aksi pemain perseorangan badminton wanita profesional negara, Goh Jin Wei pada Sukan Komanwel Birmingham/ Foto BERNAMA)

Pada edisi Sukan Komanwel kali ini, Jin Wei berjaya melayakkan diri sehingga peringkat suku akhir sebelum tewas 21-19, 14-21, 18-21 kepada pemain ranking ketujuh dunia dari India, Pursarla Sindhu.Kegagalan itu sekali gus mengulangi kekalahan Jin Wei kepada lawan sama pada aksi final berpasukan campuran sebelum ini.Bagaimana pun pada pertemuan individu itu, Jin Wei dilihat beraksi baik dengan memberikan tentangan sengit kepada Pusarla sehingga mengheret wakil India itu ke set penentuan.


Beri peluang muka baharu, rombak program latihan - MOM

(Presiden Majlis Olimpik Malaysia (MOM), Tan Sri Mohamad Norza Zakaria)

BIRMINGHAM, 9 Ogos - Program latihan bagi atlet dari sukan boling padang, terjun dan olahraga perlu dirombak semula selepas mereka menampilkan prestasi membimbangkan pada Sukan Komanwel 2022 Birmingham di sini.Presiden Majlis Olimpik Malaysia (MOM), Tan Sri Mohamad Norza Zakaria berpendapat kebergantungan kepada atlet sedia ada pada temasya sukan empat tahun sekali itu perlu diubah dalam usaha mengangkat muka baharu mewakil negara pada masa akan datang.“Pasukan terjun yang baru sahaja memenangi dua pingat gangsa di Kejohanan Dunia di Budapest baru-baru ini tidak dapat mengulangi prestasi mereka di Sukan Komanwel 2022 Birmingham.“Penerjun negara lain yang lebih muda membuktikan program latihan di negara seperti England, Australia dan Kanada telah berjaya melahirkan ramai atlet pelapis berwibawa berbanding Malaysia yang masih mengharapkan muka-muka lama untuk bersaing,” katanya pada sidang media mengenai rumusan prestasi kontinjen negara di sini, hari ini.Bukan sahaja tidak berjaya menepati sasaran membawa pulang emas, kem terjun menerima tamparan hebat selepas ratu terjun negara, Datuk Pandelela Rinong buat pertama kalinya gagal memenangi sebarang pingat dalam penyertaan pada temasya sukan berprestij itu sejak edisi New Delhi 2010.Mohamad Norza berkata Persatuan Renang Malaysia juga perlu melihat program pembangunan sukan terjun di pelbagai peringkat bagi persediaan menghadapi temasya besar seperti Sukan Olimpik Paris 2024, Sukan Asia 2023 di Hangzhou China serta edisi 2026 di Aichi-Nagoya, Jepun selain Sukan Komanwel 2026 di Victoria, Australia.

(Ratu terjun negara, Datuk Pandelela Rinong buat pertama kalinya gagal memenangi sebarang pingat dalam penyertaan pada temasya Sukan Komanwel sejak edisi New Delhi 2010/ Foto BERNAMA)

Dalam pada itu, beliau menegaskan penyertaan atlet olahraga di peringkat Sukan Komanwel perlu dikaji semula memandangkan mereka masih tidak dapat mempamerkan prestasi diharapkan semasa bersaing di sini.“Kita harus akur bahawa prestasi sukan olahraga hanya berlegar di peringkat Sukan SEA dan ini perlu diubah untuk membolehkan mereka bersaing di peringkat lebih tinggi,” tambahnya.Katanya, jaguh lompat tinggi negara Nauraj Singh Randhawa tidak menunjukkan kesungguhan mempamerkan prestasi terbaik Birmingham selepas sekadar melepasi 2.05 meter (m) diikuti jaguh lempar cakera negara, Muhammad Irfan Shamsuddin yang tidak dapat memperbaiki catatan peribadi beliau serta kegagalan Andre Anura Anuar yang gagal membuat lompatan sah dalam lompat kijang lelaki. Sementara itu, Pengarah Bahagian Atlet Majlis Sukan Negara (MSN) Jefri Ngadirin berkata pendekatan latihan di luar negara oleh skuad boling padang selepas mereka berkampung selama sebulan di Birmingham menjelang temasya sukan itu perlu dikaji semula kerana ia mungkin sudah tidak relevan dan perlu mencari formula baharu bagi memastikan mereka kembali meraih emas di Victoria.“Saya harap skuad boling padang dapat berani beri peluang kepada muka baharu, saya percaya struktur jurulatih mereka masih baik kerana mereka juga yang membawa kejayaan skuad negara di Glasgow 2014 dan Gold Coast 2018,” katanya.Pada temasya kali ini, skuad boling padang negara yang diletakkan sasaran satu emas menyumbang satu pingat perak dalam acara triples wanita (Nur Ain Nabilah Tarmizi, Syafiqa Haidar Afif Abdul Rahman dan Azlina Arshad) dan satu gangsa daripada Siti Zalina Ahmad bagi acara singles wanita.Kontinjen negara meraih tujuh emas serta masing-masing lapan perak dan gangsa pada edisi di Birmingham 2022, menamatkan cabaran di tangga kesepuluh secara keseluruhan.Pencapaian dilakar kontinjen negara itu sekali gus menyamai rekod tujuh emas dicatatkan mereka pada edisi 2018 di Gold Coast, Australia.-BERNAMA.


Sukan Komanwel: Rachel-Aifa raih gangsa

BIRMINGHAM, 8 Ogos- Pasangan Rachel Arnold-Aifa Azman menghadiahkan pingat gangsa buat kem negara dalam acara beregu wanita skuasy pada Sukan Komanwel 2022 Birmingham.Rachel-Aifa menewaskan rakan sepasukan Noor Ainaa Amani Ampandi-Chan Yiwen 2-0 (11-3, 11-9) pada saingan penentuan pingat gangsa yang berlangsung di Pusat Skuasy dan Hoki, Universiti Birmingham.Gandingan Joelle King-Amanda Landers-Murphy dari New Zealand memenangi pingat emas selepas menumpaskan pasangan dari England Sarah-Jane Perry dan Alison Waters, 2-0 (11-8, 11-8).Sementara itu, Ng Eain Yow-Ivan Yuen kempunan untuk meraih gangsa apabila tumpas kepada pasangan dari Scotland Greg Lobban-Rory Stewart 0-2 (10-11, 6-11) pada aksi penentuan tempat ketiga.Pingat emas dan perak menjadi milik tuan rumah, England menerusi James Willstrop-Declan James yang menewaskan rakan senegara Adrian Waller-Daryl Selby, 2-1 (11-3, 7-11, 11-9).

(Rachel Arold dan Aifa Azman (kanan) meraikan kejayaan menewaskan rakan senegara Chan Yiwen-Ainaa Ampandi pada aksi penentuan pingat gangsa / AFP)


Selamat tinggal Birmingham, kita jumpa di Victoria

BIRMINGHAM, 8 Ogos- Berakhir sudah perjuangan lebih 5,000 atlet dari 72 negara pada temasya Sukan Komanwel Birmingham 2022 yang telah melabuhkan tirai secara rasmi dalam acara gemilang di Stadium Alexander, Perry Barr malam tadi.Selain pertunjukan cahaya dan bunga api yang menakjubkan menerangi langit, para penonton turut dihidangkan dengan persembahan daripada artis tempatan West Midlands termasuk Beverly Knight, Jaykae dan Goldie dari Wolverhampton yang mempersembahan alunan muzik generasi lama, masa ini dan masa depan.Tidak lupa, ia turut disajikan dengan penampilan istimewa Dexys Midnight Runners dengan persembahan lagu Come On Eileen yang pernah mengungguli carta United Kingdom serta Amerika Syarikat pada 1982.Majlis itu turut memberi penghormatan kepada Peaky Blinders - geng jalanan berpangkalan di Birmingham - yang mempersembahkan babak dalam pementasan teater tarian Peaky Blinders: The Redemption of Thomas Shelby.Presiden Persekutuan Sukan Komanwel (CGF) Dame Louise Marin dalam ucapannya menyifatkan Birmingham 2022 sebagai ‘berani, menguja dan cemerlang’ dan memberikan pujian kepada semua atlet yang menyahut cabaran mempamerkan aksi menakjubkan sepanjang tempoh 11 hari temasya itu berlangsung.Martin kemudiannya menyampaikan Anugerah David Dixon kepada atlet cemerlang temasya iaitu atlet ping pong Singapura Feng Tianwei, yang membantu pasukannya menyapu bersih pingat emas acara berpasukan, perseorangan dan juga beregu wanita.Diiringi persembahan penyanyi kelahiran Nigeria Jacob Banks, bendera Komanwel yang menjadi lambang persahabatan dinaikkan ketika upacara pembukaan pada 28 Julai lepas, diturunkan sekali gus menandakan tamatlah sudah edisi Birmingham 2022.Bendera keramat itu bertukar tangan dan diserahkan kepada Gabenor Victoria Linda Dessau, iaitu tuan rumah edisi berikutnya berlangsung pada Mac 2026 dengan menyaksikan penganjuran kali pertama Sukan Komanwel di pelbagai bandar di Geelong, Ballarat, Bendigo dan Gippsland.Persembahan diteruskan dengan segmen budaya daripada orang asli di Victoria sebelum Earl of Wessex Putera Edward mengisytiharkan Birmingham 2022 ditutup.Di penghujung acara, Prince of Darkness yang juga bintang rock legenda dari Birmingham, Ozzy Osbourne membuat kejutan apabila muncul dengan persembahan lagu Paranoid sebagai menutup majlis gilang gemilang di Birmingham.Terima kasih Birmingham, kita jumpa di Victoria 2026.- BERNAMA

(Putera Edward, Earl of Wessex menyampaikan ucapan pada majlsi penutup Sukan Komanwel 2022, di Stadium Alexander di Birmingham / AFP)


Australia belasah India, gondol pingat emas acara hoki Sukan Komanwel

(Pasukan hoki lelaki Australia meraikan kemenangan emas di Sukan Komanwel 2022/AFP)

BIRMINGHAM, 8 Ogos - Australia berpesta gol menumpaskan India 7-0 dalam perlawanan akhir hoki lelaki untuk mengekalkan rekod sempurna mereka di Sukan Komanwel tahun ini dan menamatkan misi pemburuan pingat emas dengan bergaya.Juara bertahan enam kali itu tidak menunjukkan belas kasihan kepada pasukan lawan dalam cuaca panas terik pada hari terakhir aksi sukan di sini.Australia telah memenangi setiap pingat emas acara hoki lelaki sejak hoki menyertai temasya Sukan Komanwel pada 1998.Australia yang mendominasi permainan mendahului 2-0 selepas suku pertama dan dua gol daripada Jacob Anderson membantu mereka mendahului 5-0 selepas 30 minit.Nathan Ephraums menjaringkan gol keduanya untuk menjadikan kedudukan 6-0 dan Flynn Ogilvie melengkapkan kemenangan pada awal suku akhir.Penyerang Australia, Blake Govers berkata pasukannya mempamer persembahan terbaik mereka pada perlawanan akhir.“Itulah yang kami banggakan,” katanya. "Sungguh mengagumkan untuk melakukannya tanpa terlalu banyak 'masalah jantung'."Kami perlu bermain dengan yakin dan bermain ke hadapan dan meneruskan permainan dari awal, dan itulah yang kami lakukan. Itulah perbezaan antara perlawanan separuh akhir menentang England dengan perlawanan akhir berhadapan India," katanya.Negara tuan rumah, England menewaskan Afrika Selatan 6-3 untuk meraih gangsa. -AFP

(Australia menumpaskan India 7-0 dalam perlawanan akhir hoki lelaki untuk mengekalkan rekod sempurna mereka di Sukan Komanwel/AFP)


Sukan Komanwel 2022: Pearly-Thinaah hadiahkan pingat emas ke-7 Malaysia

BIRMINGHAM, ENGLAND, 8 Ogos- Hasrat kontijen Malaysia untuk memenangi pingat emas ketujuh di Sukan Komanwel 2022 di Birmingham, England akhirnya berjaya ditunaikan pada hari terakhir hari ini.Kilauan emas itu dijelmakan pasangan beregu wanita negara, Pearly Tan dan M.Thinaah yang menewaskan pasangan tuan rumah, Chloe Birch-Lauren Smith dengan straight sets pada aksi final.Pearly dan Thinaah yang mempamer prestasi mengagumkan sepanjang temasya ini, sekali lagi tidak berdepan masalah untuk mendominasi acara beregu wanita.Pasangan negara itu meneruskan rentak cemerlang ke atas Chloe dan Lauren dengan menguasai set pertama, sekali gus menang mudah 21-5.Di set kedua, Pearly dan Thinaah terus mengekalkan momentum dan menyukarkan lawan mereka untuk bangkit.Pasangan ranking ke-11 dunia itu terus menguasai setiap sudut gelanggang untuk menang 21-8, sekali gus menghadiahkan pingat emas ke-7 buat negara.

(Pearly Tan dan M.Thinaah yang menewaskan pasangan tuan rumah, Chloe Birch-Lauren Smith dengan straight sets pada aksi final / BERNAMA)

Pencapaian ini sekali gus membantu Malaysia melepasi sasaran enam pingat emas yang diletakkan pada temasya sukan ini.Lebih manis, ia juga gelaran ketiga berturut-turut Malaysia dalam acara beregu wanita yang sebelum ini dilakukan gandingan Vivian Hoo-Chow Mei Kuan pada edisi 2014 dan 2018.


Dhabitah-Syafiq hadiahkan gangsa pada hari terakhir di kolam renang

(Penerjun negara Nur Dhabitah Sabri & Muhammad Syafiq berswafoto bersama pemenang pingat emas & gangsa pada majlis penyampaian pingat dalam acara 3 meter papan anjal seirama campuran akhir/FOTO Facebook BERNAMA)

BIRMINGHAM, 8 Ogos - Skuad terjun negara menamatkan saingan pada Sukan Komanwel 2022 Birmingham dengan meraih satu pingat gangsa dalam acara 3 meter (m) papan anjal seirama campuran, hari ini.Gandingan Nur Dhabitah Sabri dan Muhammad Syafiq Puteh menghadiahkan pingat dalam acara tersebut yang pertama kali dipertandingkan pada Sukan Komanwel apabila menduduki tempat ketiga dengan mengumpul 299.04 mata selepas melakukan lima terjunan di Pusat Akuatik Sandwell di sini.Pingat emas acara berkenaan menjadi milik pasangan Scotland, James Philip Heatly-Grace Elizabeth Reid, yang mengumpul 306.00 mata, mankala perak dimenangi wakil Australia, Li Shixin-Maddison Keeney setelah mengutip 304.02 mata.Satu lagi pasangan Malaysia, Gabriel Gilbert Daim-Wendy Ng Yan Yee menduduki tempat ketujuh dengan meraih 273.06 mata.Kejayaan meraih gangsa itu adalah pingat ketiga buat Nur Dhabitah pada edisi Birmingam ini, selepas memenangi dua perak dalam acara 3m papan anjal individu dan 3m papan anjal seirama bergandingan dengan Wendy Ng Yan Yee.Pingat gangsa dimenangi hari ini, pula adalah kedua buat Muhammad Syafiq setelah meraih perak dalam acara 3m papan anjal seirama lelaki bergandingan dengan Gabriel Gilbert Daim.Namun, pencapaian skuad terjun dengan meraih keseluruhan tiga perak dan satu gangsa disifatkan mengecewakan selepas acara terjun disasarkan menyumbangkan satu emas kepada kontinjen negara pada temasya kali ini.

(Nur Dhabitah-Muhammad Syafiq raih gangsa acara 3 meter papan anjal seirama campuran pada Sukan Komanwel 2022/BERNAMA)

Ketika ditemui pemberita, Nur Dhabitah berkata, beliau sangat berpuas hati dengan prestasinya di sini walaupun terlepas peluang menyumbangkan emas kepada negara.“Saya berpuas hati dengan pencapaian di sini selepas tiga hari berturut-turut beraksi peringkat akhir. Pada hari ini, saya cuba melakukan yang terbaik dan Alhamdulillah kami berjaya meraih pingat (gangsa),” katanya.Beliau berkata selepas temasya di Birmingham, tumpuan mereka adalah bagi menghadapi Kejohanan Grand Prix FINA 2023 di Bukit Jalil, pada November ini.Muhammad Syafiq berkata beliau sangat berpuas hati dengan pencapaian meraih pingat gangsa itu selepas hanya sekali berkesempatan menjalani latihan bersama Nur Dhabitah dalam acara itu sebelum tiba di sini.“Seminggu di sini, kami tidak berpeluang menjadi latihan bersama kerana jadual acara yang padat. Alhamdulillah, memang rezeki kami menang gangsa hari ini,” katanya.Sementara itu, gandingan Datuk Pandelela Rinong-Jellson Jabillin gagal menghadiahkan pingat buat kem negara apabila menduduki tempat keempat dalam acara 10m platform seirama campuran setelah mengumpul 302.82 mata.Penerjun England, Noah Oliver Williams-Andrea Spendolini Sirieix memenangi pingat emas selepas mengutip 333.06 mata, mengatasi rakan senegara, Kyle Kothari-Lois Mae Toulson (318.54) di tempat kedua, manakala gangsa diraih wakil Australia, Cassiel Emmanuel Rousseau-Emily Ann Boyd (309.60). - BERNAMA


KBS, MSN fokus persiapan atlet para negara ke APG 2023, Para Asia di China

SEPANG, 8 Ogos - Kementerian Belia dan Sukan (KBS) serta Majlis Sukan Negara (MSN) kini mengalihkan tumpuan kepada mempersiapkan atlet para kebangsaan bagi menghadapi dua kejohanan besar akan datang iaitu Sukan Para Asean APG ke-12 di Kemboja dan Sukan Para Asia di China pada tahun depan.Ketua Setiausaha KBS, Datuk Jana Sathiran Muinayan berkata, KBS dan MSN akan melakukan analisis ke atas pencapaian atlet para negara yang baharu pulang daripada APG ke-11 di Solo Indonesia sebagai usaha memperbaiki kedudukan pingat."KBS bersama MSN dan Majlis Paralimpik Malaysia juga akan memberikan penumpuan lebih kepada latihan atlet kita, sebab tak sampai 10 bulan lagi mereka akan menghadapi APG di Kemboja."Jadi kita akan membuat persediaan yang rapi, kenal pasti kelemahan dan bagaimana kita boleh perbaiki kedudukan pingat bagi negara dalam tempoh 10 bulan ini," katanya kepada pemberita selepas menyambut kepulangan kontinjen negara dari Solo di Lapangan Terbang Antarabangsa Kuala Lumpur di sini semalam.

(Kepulangan kontinjen negara dari Solo disambut meriah di Lapangan Terbang Antarabangsa Kuala Lumpur semalam/FOTO Facebook KBSMalaysia)

Beliau turut memaklumkan KBS juga akan memberi tumpuan untuk menggilap bakat atlet para yang sudah berkecimpung dalam dunia sukan pada usia muda agar lebih banyak kejayaan dapat dicipta pada masa akan datang.Selain itu, KBS tetap memberi tumpuan kepada atlet muda untuk meraih kejayaan pada masa hadapan.


Tze Yong kalah melawan, raih pingat perak

BIRMINGHAM, 8 Ogos - Hasrat kontinjen Malaysia untuk menambah koleksi pingat emas pada hari terakhir nampaknya masih belum menjelma.Ini selepas pemain badminton lelaki negara, Ng Tze Yong tumbang di pentas final di tangan pemain India, Lakshya Sen, sekali gus hanya mampu membawa pulang kilauan perak.Pada aksi final acara perseorangan lelaki itu, Tze Yong turun dengan semangat membara.Pemain berusia 22 tahun itu bermula baik dan dilihat berpeluang memenangi emas apabila mendominasi set pertama 21-19.Namun, Lakhsya Sen bangkit di set kedua apabila mudah menjinakkan Tze Yong 9-21, sekali gus mengheret pertemuan ke set ketiga.

(Pemain perseorangan lelaki negara, Ng Tze Yong raih perak, tewas kepada Lakshya Sen dari India/FOTO BERNAMA)

Dalam set penentuan itu, kedua-dua pemain saling kejar-mengejar dan mengutip mata.Namun, di penghujung set Tze Yong dilihat gagal mengekalkan ketenangannya dan terpaksa akur dengan kehebatan Sen yang menang 16-21.Kini harapan terakhir mengutip pingat emas hari terakhir disandarkan kepada pemain beregu wanita, Pearly Tan-M. Thinaah yang akan berdepan beregu tuan rumah, Chloe Birch-Lauren Smith dalam satu lagi aksi final.


Johor International Petanque Men and Women Double sasar 900 peserta, bakal terpahat dalam MBOR

JOHOR BAHRU, 8 Ogos- Seramai 900 atlet tempatan dan antarabangsa disasarkan untuk menyertai aksi Johor International Petanque Men and Women Double, pada 27 dan 28 Ogos ini. Kejohanan julung kali diadakan di Arena Petanque MBJB Tampoi Utama dan Arena Petanque Impian Emas, di Johor Bahru itu, juga sebagai persediaan kepada pemain-pemain tempatan yang bakal beraksi pada Sukan Malaysia 2022, September depan. Timbalan Setiausaha Kerajaan Johor (Sukan, Belia dan Sukarelawan), Datuk Onn Jabbar berkata, antara pemain yang bakal beraksi adalah empat atlet kebangsaan yang memenangi pingat gangsa pada Sukan Sea Hanoi Vietnam, Mei lalu. Kejohanan itu turut disertai atlet-atlet dari Thailand, Denmark, Australia, Perancis dan Filipina.  "Kejohanan ini menyasarkan sebanyak 900 peserta iaitu gandingan atlet dari Malaysia serta luar negara dan akann direkodkan dalam Malaysia Book of Record bagi kategori penyertaan teramai sukan petanque," katanya.  Setakat ini, 834 atlet sudah mengesahkan penyertaan. Malaysia akan menghantar 626 atlet yang akan bertanding kategori terbuka lelaki dan wanita.

(Timbalan Setiausaha Kerajaan Johor (Sukan, Belia dan Sukarelawan), Datuk Onn Jabbar)


Sukan Komanwel : Ping Pong tutup gelanggang, puas hati dua pingat perak

BIRMINGHAM, 8 Ogos- Harapan untuk melihat pingat emas Komanwel pertama dalam acara Ping Pong tidak kesampaian.Gandingan beregu campuran Choong Javen dan Karen Lyne Dick tewas dalam aksi penentuan pingat emas kepada pasangan India, Sharath Kamal Achanta dan Sreeja Akula dengan keputusan 1-3.Tewas mudah 4-11 pada set pertama, pasangan negara yang berada pada ranking ke-175 dunia kembali bangkit menang set kedua dengan keputusan 11-9.Gandingan India bagaimanapun kembali menguasai set ketiga dengan kemenangan 11-5.Javen dan Karen Lyne terus tenggelam pada set keempat dan akur tewas 6-11.Skuad Ping Pong negara menutup penampilan pada temasya Komanwel kali ini dengan menyumbang dua pingat perak.Terdahulu, satu lagi pingat perak diraih menerusi acara berpasukan wanita.

(Choong Javen dan Karen Lyne Dick tewas dalam aksi penentuan pingat emas berdepan wakil India)


Sukan Komanwel : Dhabitah senyum raih perak kedua

BIRMINGHAM, 8 Ogos- Atlet terjun , Nur Dhabitah Sabri menambah pungutan pingat buat negara, apabila sekali lagi meraih perak dalam acara 3 meter papan anjal wanita.Dhabitah mencatat keseluruhan 330.90 mata, ketinggalan hampir 15 mata dibelakang pemenang pingat emas, Maddison Keeney dari Australia.Dhabitah menampilkan aksi cemerlang terutama pada terjunan kedua dengan catatan 74.40 mata.Atlet berusia 23 tahun itu bagaimanapun hilang fokus pada terjunan keempat apabila hanya berjaya mencatat 55.50 mata.Beliau bagaimanapun bangkit pada terjunan terakhir mencatat 67.50 mata sekaligus mengesahkan pingat perak kedua peribadi pada temasya kali ini.Sementara itu seorang lagi wakil negara, Ong Ker Yie sekadar menamatkan saingan di kedudukan terakhir selepas mengumpul keseluruhan 231.60 mata.

(Nur Dhabitah Sabri mengutip perak kedua dalam acara 3 meter papan anjal individu wanita)


Sukan Komanwel : Badminton tambah dua lagi gangsa

(Tan Kian Meng-Lai Pei Jing menewaskan beregu Scotland untuk mernagkul pingat gangsa)

BIRMINGHAM, 8 Ogos- Skuad badminton negara menambah dua lagi pungutan pingat gangsa menerusi acara beregu campuran dan beregu lelaki.Gandingan Tan Kian Meng dan Lai Pei Jing cemerlang menumpaskan wakil Scotland, Adam Hall dan Julie Macpherson dengan keputusan 21-15, 21-17.Kian Meng dan Pei Jing bermula cemerlang mendahului enam mata pada satu ketika sebelum menutup aksi set pertama dengan kemenangan 21-15.Meskipun gandingan dari Scotland bangkit memberi saingan hebat pada set kedua, namun Kian Meng dan Pei Jing kekal tenang menguasai set kedua dengan keputusan 21-17.Kian Meng kemudiannya turun sekali lagi bagi aksi penentuan pingat gangsa acara beregu lelaki.Namun Kian Meng yang bergandingan dengan Chan Peng Soon terpaksa akur dengan kehebatan beregu ranking ke-6 dunia, yang juga rakan senegara Aaron Chia dan Soh Wooi Yik.Menang set pertama 21-19, Aaron dan Wooi Yik tunduk pada set kedua 11-21, namun kembali bangkit pada set ketiga dengan kemenangan mudah 21-11.Tumpuan peminat badminton tanah air selepas ini pastinya terarah kepada dua wakil negara yang akan beraksi di pentas final acara badminton hari ini.Susulan prestasi cemerlang sehingga berjaya mara ke peringkat akhir acara perseorangan lelaki, harapan tinggi diletakkan ke atas Ng Tze Yong untuk menambah koleksi pingat emas kontinjen negara pada temasya kali ini.Pemain berusia 22 tahun itu yang membuat penampilan sulung pada Sukan Komanwel, akan bertemu pemain nombor satu India Laksya Sen pada perlawanan akhir.Beregu utama wanita negara Pearly Tan-M.Thinaah yang menampilkan aksi bertenaga juga menjadi sandaran untuk menyumbangkan emas kepada kontinjen Malaysia.Beregu nombor 11 dunia itu akan berdepan wakil tuan rumah Chloe Birch-Lauren Smith bagi merebut gelaran juara.

(Perlawanan penentuan pingat gangsa beregu lelaki menemukan wakil negara bertemu sesama sendiri)


Tze Yong kalahkan Kidambi sekali lagi, mara ke akhir

(Pemain perseorangan negara Ng Tze Yong beraksi ketika menentang pemain India Srikanth Nammalwar Kidambi pada aksi badminton separuh akhir di Sukan Komanwel Birmingham 2022 di Dewan NEC pada Ahad/BERNAMA)

BIRMINGHAM, 8 Ogos- Ng Tze Yong meneruskan prestasi cemerlangnya apabila beliau mara ke final acara perseorangan lelaki di Sukan Komanwel Birmingham, di sini, hari ini.

Lawannya dalam pusingan separuh akhir di National Exhibition Centre itu, Srikanth Kidambi dari India, yang tewas kepada Tze Yong dalam acara berpasukan campuran Selasa lepas, sekali lagi dikejutkan dengan aksi bertenaga pemain nombor 42 dunia itu. Tze Yong bermula goyah apabila ditundukkan Kidambi 13-21 pada set pertama, sebelum bangkit untuk menyamakan kedudukan 21-19 pada perlawanan penuh debaran di set kedua, dibantu permainan net yang cantik.

Pemain perseorangan negara Ng Tze Yong beraksi ketika menentang pemain India Srikanth Nammalwar Kidambi pada aksi badminton separuh akhir di Sukan Komanwel Birmingham 2022 di Dewan NEC pada Ahad. Ng Tze Yong menang dengan 13 - 21, 21 - 19 dan 21-10/BERNAMA)

Atlet berusia 22 tahun itu menguasai permainan pada set ketiga dengan kemenangan 21-10, untuk bertemu seorang lagi perseorangan India, iaitu pemain nombor satu negara itu Laksya Sen pada perlawanan akhir.Sen melangkah ke final selepas menempuh perlawanan sukar menentang Teh Jia Heng dari Singapura 21-10, 18-21, 21-16.Mengulas perlawanan itu, Tze Yong mengakui beliau ‘tewas’ kepada mentalnya sendiri pada set pertama yang menyaksikan beliau mudah ditundukkan Kidambi, sebelum berjaya menenangkan diri untuk meraih kemenangan kedua ke atas pemain senior India itu.“Saya agak terkejut menang ke atas Kidambi, namun saya sedar tekanan pada dia kerana kalah acara berpasukan hari itu dan saya pula turun sebagai bukan pilihan,” katanya kepada Bernama selepas perlawanan. Ditanya harapan beliau untuk final, Tze Yong berkata beliau tidak mempunyai sebarang tekanan bertemu Sen dan menyifatkan pencapaian emas sebagai bonus tambahan buat dirinya, jika beliau mencatatkan kemenangan esok.Keputusan hari ini bermakna Tze Yong mempunyai peluang untuk mempertahankan emas perseorangan lelaki yang dimenangi legenda badminton Malaysia Datuk Lee Chong Wei pada edisi di Gold Coast 2018.- BERNAMA


MSN tentukan keputusan rombak skuad sepak takraw negara

MELAKA, 7 Ogos- Sebarang keputusan berkenaan rombakan skuad sepak takraw negara akan diserahkan sepenuhnya kepada Majlis Sukan Negara (MSN).Presiden Persatuan Sepak Takraw Malaysia, Datuk Mohd Sumali Reduan berkata, setakat ini persatuan belum lagi mencapai kata putus berkenaan rombakan tersebut.Beliau berharap, sebelum sebarang keputusan diambil, MSN dapat berbincang dengan pihaknya terlebih dahulu."Kena buat seawalnya, sebab kita pun ada program ke arah Sukan SEA pada tahun depan dan Sukan Asia.Sudah tentu apa yang dibuat untuk hari ini, rombakan ini akan mencerminkan kita punya penampilan pada Sukan Asia dan Sukan SEA nanti," katanya selepas Majlis Pelancaran Kejohanan Sepak Takraw Piala Tun Ali 2022 di Jalan Hang Tuah.

(Datuk Mohd Sumali Reduan, Presiden Persatuan Sepak Takraw Malaysia)

Terdahulu, skuad sepak takraw negara dilaporkan akan melalui rombakan besar-besaran berikutan pencapaian kurang memuaskan di Kejohanan Sepak Takraw Dunia Piala Raja Thailand ke-35 di Bangkok.


Kejohanan Sepak Takraw Piala Tun Ali 2022 inisiatif cari pelapis baharu

MELAKA, 7 Ogos- Buat julung kalinya, Kejohanan Sepak Takraw Piala Tun Ali 2022 akan diadakan pada 15 hingga 21 Ogos ini di Dewan Bola Keranjang MBMB, Bukit Serindit.Presiden Persatuan Sepak Takraw Malaysia, Datuk Mohd Sumali Reduan berkata, 17 pasukan bakal berentap bagi merebut gelaran juara pada kejohanan itu nanti.Jelas beliau, pertandingan tersebut melibatkan dua kategori iaitu 'regu trio' dan 'regu double'."Antara tujuan kita buat kejohanan ini adalah untuk mencari pelapis baharu dan saya difahamkan beberapa negeri memang menonjolkan pemain Sukan Malaysia (SUKMA) bawah 20 tahun.Memang bagus, ia salah satu program pembangunan yang kita buat melalui kejohanan ini,” katanya selepas Majlis Pelancaran Kejohanan Sepak Takraw Piala Tun Ali 2022 di Jalan Hang Tuah, di sini.

(Datuk Mohd Sumali Reduan, Presiden Persatuan Sepak Takraw Malaysia)

Majlis pelancaran tersebut disempurnakan oleh Yang Dipertua Negeri Melaka, Tun Mohd Ali Mohd Rustam dan turut hadir Ketua Menteri Melaka , Datuk Seri Sulaiman Md Ali.


Perkembangan sukan Komanwel Birmingham 2022

(Pemain perseorangan lelaki negara, Ng Tze Yong berjaya menewaskan juara dunia, Loh Kean Yew dari Singapura pada saingan suku akhir pada temasya Sukan Komanwel 2022 Birmingham/FOTO AFP)

BIRMINGHAM, 7 Ogos - Selepas sasaran berjaya dicapai, Malaysia berpeluang untuk menambah lagi kilauan pingat emas di Birmingham.Tumpuan kini beralih ke acara badminton apabila lima wakil negara mara ke separuh akhir.Beregu lelaki utama negara, Aaron Chia-Soh Wooi Yik tidak berdepan masalah besar untuk menyingkirkan wakil Uganda, Brian Kasirye-Daniel WanagaliyaPasangan negara ini, nyata berada di kelas tersendiri apabila mudah melakar kemenangan straight sets 21-6, 21-12.Turut layak gandingan Chan Peng Soon- Tan Kian Meng yang berjaya menundukkan Sachin Dias-Buwaneka Goonetilleka dari Sri Lanka 21-16, 21-12.Malaysia juga memiliki wakil dalam acara beregu wanita menerusi pasangan Pearly Tan-M. Thinaah.

Mereka bagaimanapun dipaksa bermain sehingga ke set penentuan, sebelum berjaya menumpaskan wakil dari Singapura, Jin Yuijia-Wong Jia Ying 21-15, 21-11 dan 21-15.Dalam saingan perseorangan lelaki, pemain muda sedang meningkat naik negara, Ng Tze Yong mengejutkan juara dunia, Loh Kean Yew.Pemain berusia 22 tahun itu menampilkan semangat juang tinggi untuk bangkit semula selepas ketinggalan set pertama sebelum membenam Kean Yew 15-21, 21-14, 21-11.Ia merupakan kemenangan sulungnya dalam tiga pertemuan menentang pemain dari Singapura itu.Nasib berbeza pula buat GOh Jin Wei apabila tumpas di tangan bintang dari India, Pusarla V Sindhu dengan keputusan 19-21, 21-14, 21-18 dalam saingan suku akhir perseorangan wanita.Dan dalam acara beregu campuran, pasangan profesional, Tan Kian Meng-Lai Pei Jing juga melangkah ke separuh akhir selepas mengalahkan beregu England, Callum Hemming-Jessica Pugh, 22-20, 21-11.Manakala gandingan Chan Peng Soon-Cheah Yee See tewas kepada Adam Hall-Julie Macpherson dari Scotland.


Lagu Negaraku bergema! Rangkuman kemenangan atlet negara meraih pingat di arena sukan

('Perry' maskot bagi temasya Sukan Komanwel Birmingham 2022/FOTO BERNAMA)

KUALA LUMPUR, 7 Ogos - Lagu Negaraku terus bergema di persada dunia. Kejayaan yang membanggakan dan mengharumkan nama negara apabila atlet kebangsaan berjaya mencapai sasaran pingat emas di pentas Sukan Komanwel Birmingham 2022.Momentum kejayaan bermula dengan sukan angkat berat yang menghadiahkan pingat emas pertama buat kontinjen Malaysia.Jaguh angkat berat negara, Aniq Kasdan menceriakan kontinjen Malaysia pada temasya Sukan Komanwel musim ini apabila mengungguli kategori 55 kilogram sekali gus menjadi pingat emas pertama Malaysia.Kejayaan itu mengulangi pencapaian angkat berat pada penyertaan Sukan Komanwel Gold Coast, Australia 2018 yang menyaksikan emas pertama hadir menerusi sukan tersebut. Kem angkat berat terus membuktikan kemampuan apabila menghadiahkan pingat emas kedua menerusi Muhamad Aznil Bidin selepas muncul juara kategori 61 kilogram.Misi memburu enam pingat emas diteruskan kontinjen Malaysia di Birmingham dan kali ini giliran kem badminton menghadiahkan pingat emas ketiga menerusi acara berpasukan campuran selepas menewaskan India 3-1.Lebih membanggakan kejayaan itu sekali gus berjaya menebus kekalahan pada aksi final temasya di Gold Coast empat tahun lalu.Pada Jumaat lalu, Jaguh powerlifting negara, Bonnie Bunyau Gustin menepati ramalan apabila menghadiahkan pingat emas keempat menerusi kategori lightweight bawah 72 kilogram.Kejayaan itu menyaksikan Bonnie muncul atlet Malaysia pertama meraih emas dalam acara berkenaan pada Sukan Komanwel.

(Atlet angkat berat, judo, para olahraga, powerlifting, para ping pong selamat tiba di Lapangan Terbang Antarabangsa Kuala Lumpur (KLIA)selepas mempamerkan aksi cemerlang di Birmingham, England/FOTO BERNAMA)

Lagu Negaraku terus bergema apabila atlet gimnastik negara, Ng Joe Ee merangkul dua pingat emas hari ini.Penampilan sulung Joe Ee yang berusia 16 tahun itu ternyata membanggakan seluruh Keluarga Malaysia apabila Joe Ee menyumbang emas menerusi disiplin bola dan riben selepas merekodkan masing-masing 29.700 dan 27.800 mata dalam aksi akhir di Arena Birmingham itu.Dua emas itu membantu kontinjen negara mencapai sasaran enam pingat emas di Sukan Komanwel kali ini.

(Gimnas negara, Ng Joe Ee dan Izzah Amzan bersama pingat dimenangi mereka pada hari terakhir gimnastik berirama di Sukan Komanwel/FOTO BERNAMA)

Pelari pecut negara cipta sensasi di bumi ColombiaKetika tumpuan terarah pada Sukan Komanwel, atlet olahraga Muhammad Azeem berjaya mencuri tumpuan susulan kejayaannya melebur rekod kebangsaan 100 meter pada Kejohanan Olahraga Remaja Dunia di Cali, Colombia.Beliau mencipta rekod baharu kebangsaan dalam acara tersebut dengan catatan 10.09 saat sekali gus melebur catatan 10.18 saat milik Khairul Hafiz Jantan pada 2016.

(Pelari pecut kebangsaan Muhammad Azeem berjaya mencatat rekod baru 100m kebangsaan dengan catatan 10.09s)

AUG: Kontinjen negara 'mengaum' di bumi Siam Sementara itu di Thailand, misi Malaysia untuk meraih 35 pingat emas pada Sukan Universiti ASEAN di Ubon Ratchathani, tercapai apabila berjaya merealisasikannya menerusi atlet taekwando Nurul Hidayah Abdul Karim yang mengungguli acara poomsae individu wanita di Kampus Ban Yang Noi.Pelajar Universiti Malaya (UM) itu mengumpul 8.383 mata untuk mengetepikan pencabar dari Thailand, Thunsinee Mookda yang meraih perak, manakala gangsa untuk Ruhil Masri, Indonesia.Pencapaian kontinjen Malaysia pada temasya tersebut boleh dianggap membanggakan kerana berupaya melepasi sasaran ditetapkan itu.Kilauan emas skuad renang negara di IndonesiaMalaysia turut mencipta kecemerlangan pada kempen Sukan Para ASEAN di Solo, Indonesia.Paling membanggakan apabila skuad renang para negara berupaya menghadiahkan enam pingat emas daripada lapan acara dipertandingkan.Acara memanah juga tidak kurang hebatnya apabila atletnya G.Daneshen menghadiahkan dua emas acara berpasukan lelaki dan berpasukan campuran sekali gus memperbaiki pencapaian skuad memanah para pada Sukan Para ASEAN 2017.

Jaguh Paralimpik negara Datuk Abdul Latif Romly juga mempertahankan pingat emas acara lompat jauh lelaki F20, manakala rakan sepasukannya Zulkifly Abdullah meraih perak.

(Aksi atlet para renang negara Brenda Anellia Larry ketika acara renang 100m kuak dada wanita (SB4) pada temasya Sukan Para ASEAN 2022/FOTO BERNAMA)

Detik cemerlang sukan dua roda negaraPelumba muda negara, Kasma Daniel Kasmayudin cemerlang apabila berjaya mengekalkan kedudukan teratas selepas 3 perlumbaan pada Kejuaraan Superbike Malaysia (MSBK) yang berlangsung di Litar Antarabangsa Sepang.Pelumba pasukan Yamaha Gen Blu Racing Team Asean itu berjaya meraih podium pertama bagi kategori 1000cc dalam dua daripada tiga perlumbaan berkenaan.Laporan khas oleh wartawan Amirul Aizad Mohd Shafie.


Keyakinan kunci kejayaan TFC mara ke perlawanan akhir piala FA

KUALA NERUS, 7 Ogos -  Ketua jurulatih Terengganu FC (TFC) Nafuzi Zain berkata keyakinan tinggi serta semangat enggan mengalah pemain menjadi kunci kejayaan pasukannya mara ke pentas akhir Piala FA malam tadi.Menurut jurulatih berusia 44 tahun itu, beliau amat bersyukur dan berterima kasih kepada anak buahnya yang telah memperagakan persembahan terbaik dan berjuang sehingga detik akhir perlawanan bagi memastikan mereka ke Stadium Bukit Jalil musim ini.Kata beliau, semua pemain berjaya memainkan peranan masing-masing walaupun dalam keadaan penuh tekanan serta perlawanan berintensiti tinggi di hadapan lebih 30,000 penonton di laman sendiri."Daripada babak pertama sehingga masa tambahan, satu sahaja saya ingatkan pemain supaya yakin dan percaya bahawa kita boleh capai kejayaan dan tiada yang mustahil."Secara keseluruhan, semua pemain memberi sumbangan yang bagus. Ia bukan tugas mudah kerana mereka (pemain) perlu mempunyai kekuatan fizikal serta mental yang kuat," katanya selepas perlawanan separuh akhir Piala FA menentang Selangor FC di Stadium Sultan Mizan Zainal Abidin malam tadi.

(Terengganu mara ke perlawanan akhir piala FA musim ini/FOTO FB TFC)

Terengganu berjaya melangkah ke perlawanan akhir piala itu selepas menewaskan skuad The Red Giants 4-2 menerusi penentuan penalti.Kali terakhir pasukan itu layak ke pentas akhir ialah pada 2011 di bawah bimbingan ketua jurulatih berpengalaman, Irfan Bakti Abu Salim.Dalam pada itu, Nafuzi berkata beliau amat teruja kerana bakal berhadapan pasukan Johor Darul Ta'zim (JDT) pada perlawanan akhir Piala FA musim ini."Sebelum ini kami hanya bertemu di pusingan separuh akhir, suku akhir. Ia satu tekanan kerana skuad Penyu selalu terkandas di situ."Saya sendiri secara peribadi memang berharap untuk bertemu JDT di pentas akhir dan alhamdulillah Allah dah makbulkan permintaan," katanya yang turut mendedikasikan kejayaan manis tersebut kepada penyokong bola Terengganu.Sementara itu, pengendali Selangor FC Michael Feichtenbeiner akur dengan kekalahan tersebut dan tetap memuji persembahan bertenaga yang dipamerkan anak buahnya. - BERNAMA


Pandelela dan Dhabitah pulang tangan kosong

BIRMINGHAM, 7 Ogos- Atlet terjun wanita negara, Datuk Pandelela Rinong dan Nur Dhabitah Sabri gagal membawa pulang pingat dalam acara 10 meter seirama awal pagi tadi.Hanya menempatkan diri dalam kedudukan keempat dalam saingan akhir acara tersebut.Pasangan negara dilihat bermula agak baik di terjunan pertama namun gagal mengekalkan konsistensi terjunan dan menamatkan kedudukan ditempat keempat dengan 286.94 mata.Terjunan kemas dipamerkan pasangan Australia, Melissa Wu dan Charli Petrov dan berjaya mengumpul mata tertinggi dalam acara akhir itu sekali gus merangkul emas dengan kutipan 306.00 mata.Bagi pingat perak dan gangsa menjadi milik wakil tuan rumah England, Eden Cheng - Andrea Spendolini dengan 298.86 mata dan Robyn Birch - Emily Martin mengumpul 287.88 mata.

(Gandingan atlet terjun wanita negara gagal menyumbang pingat untuk edisi kali ini dalam acara 10 meter seirama)


Aaron Chia-Wooi Yik, Pearly Tan-M.Thinaah ke pusingan separuh akhir

BIRMINGHAM, 7 Ogos- Kem badminton negara meneruskan rentak cemerlang selepas berjaya mara ke peringkat separuh akhir, menerusi beregu utama Aaron Chia-Soh Wooi Yik.Pemenang pingat gangsa Olimpik Tokyo 2020 itu tidak berdepan masalah besar menundukkan wakil Uganda, Brian Kasirye-Daniel Wanagaliya dengan straight set.Pasangan negara nyata berada di kelas tersendiri apabila tidak memberikan jalan mudah kepada wakil Uganda biarpun lawannya berada jauh di kedudukan dalam ranking dunia.Aaron-Wooi Yik tidak menunggu lama untuk menghabiskan set pertama apabila serangan demi serangan dilancarkan sebelum menang mudah 21-6.Wakil Uganda nyata tidak mampu menandingi kemampuan beregu negara apabia tewas 21-12 di set kedua.Sementara itu, turut mara ke peringkat separuh akhir iaitu pasangan beregu wanita negara Pearly Tan-Thinaah M yang berjaya menewaskan pasangan dari Singapura, Jin Yuijia-Wong Jia Ying dalam aksi yang mengheret ke set penentuan.Wakil negara bermula garang di set pertama apabila berjaya mendominasi gelanggang sehingga mata terakhir untuk menang 21-15.Namun diset berikutnya, peningkatan dipamerkan Yuija - Jia Ying yang bijak menggunakan peluang hasil beberapa kesilapan beregu negara sebelum menang 21-11 di set kedua.Di set ketiga, Pearly - Thinaah kembali berada di landasan selepas setiap serangan menerusi smash mendatangkan hasil untuk menang 21-15 sekali gus mara ke peringkat separuh akhir.

(Atlet beregu negara, Pearly Tan dan M. Thinaah/FB BAM)


Ooi Tze Liang akur kehebatan pesaing, gagal sumbang pingat

BIRMINGHAM, 7 Ogos- Atlet terjun negara, Ooi Tze Liang gagal menyumbang pingat buat negara dalam temasya sukan Komanwel 2022.Ia selepas Tze Liang hanya menamatkan saingan di kedudukan ketujuh menerusi acara akhir 3 meter papan anjal lelaki.Aksi yang berlangsung di Pusat Akuatik Sandwell itu menyaksikan Tze Liang tidak kesampaian menunaikan hasrat peribadinya untuk menghadiahkan pengakhiran yang positif sebagai tanda 'perpisahan' dengan temasya kedua terbesar dunia itu yang berlangsung empat tahun sekali.Tze Liang mengakhiri terjunan sehingga pusingan keenam dengan mengumpul 427.70 mata.Bagi pingat emas, perak dan gangsa, ketiga-tiganya menjadi milik wakil tuan rumah, England iaitu Daniel Goodfellow mengumpul mata tertinggi 484.45, Jordan Houlden, 465.15 manakala Jack David Laugher dengan 462.30 mata.

(Atlet terjun negara, Ooi Tze Liang dalam acara akhir 3 meter papan anjal lelaki)


PM ucap tahniah, Joe Ee sumbang dua emas

KUALA LUMPUR, 6 Ogos- Perdana Menteri Datuk Seri Ismail Sabri Yaakob mengucapkan tahniah kepada atlet gimrama negara Ng Joe Ee atas kejayaannya merangkul dua pingat emas di Sukan Komanwel Birmingham 2022 hari ini.

“Ng Joe Ee yang baru berusia 16 tahun membanggakan negara dengan dua pingat emas. Anda kebanggaan Keluarga Malaysia,” katanya menerusi hantaran di Intagram.

Joe Ee yang membuat penampilan sulung di temasya itu, menyumbang emas menerusi disiplin bola dan riben selepas merekodkan masing-masing 29.700 dan 27.800 mata dalam aksi akhir di Arena Birmingham itu.

Dua emas itu sekali gus membantu kontinjen negara mencapai sasaran enam pingat emas di Sukan Komanwel 2022.


Sukan Komanwel: Malaysia capai sasaran pingat menerusi dua emas Ng Joe Ee

BIRMINGHAM, 6 Ogos- Gimnas muda negara Ng Joe Ee mencipta kejutan dengan menyumbangkan dua pingat emas buat kontinjen Malaysia pada Sukan Komanwel Birmingham 2022 menerusi disiplin bola dan riben.Meskipun ia merupakan penyertaan sulungnya pada temasya itu, gerakannya yang cekap menangkap bola dan melayangkan riben berjaya memikat juri di Arena Birmingham untuk mengumpul mata tertinggi sekali gus mengaut emas.Dalam disiplin bola, Joe Ee mencatatkan 29.700 mata, mencapai sasaran satu pingat emas bagi kem gimrama.Suzanna Shahbazian dari Kanada yang mencatatkan 29.050 mata terpaksa berpuas hati dengan pingat perak, manakala Anna Sokolova dari Cyprus membawa pulang gangsa dengan 28.800 mata.Sementara dalam disiplin riben, Joe Ee mengumpul 27.800 mata untuk pingat emas, Louise Christie dari Scotland pingat perak manakala wakil Kanada, Carmel Kallemaa gangsa.

(Ng Joe Ee beraksi dalam disiplin riben)


Kem gimnastik: Izzah, Ng terlepas pingat gangsa

BIRMINGHAM, 6 Ogos - Atlet gimnastik negara, Izzah Amzan dan Ng Joe Ee terlepas peluang sekurang-kurangnya meraih gangsa, selepas sekadar menamatkan saingan final all around individu di tempat keempat dan kelima.Izzah dan Ng masing-masing mencatat mata keseluruhan 108.300 dan 108.200.Pingat emas dimenangi atlet England, Marfa Ekimova dengan catatan 112.300 mata.Ini sekali gus menjadi kekecewaan kedua buat kem gimnastik negara yang turut terlepas pingat gangsa dalam acara berpasukan.

(Nasib tidak menyebelahi atlet gimrama, Izzah Amzan/FOTO BERNAMA)

Skuad gimnastik bagaimanapun masih berpeluang meraih kilauan pingat menerusi Izzah, Ng serta Koi Sie Yan yang akan bersaing dalam acara gelung dan belantan serta bola dan riben.Mengimbas kembali edisi 2018 di Gold Coast, Australia, Kontinjen Malaysia meraih satu emas, tiga perak dan tiga gangsa.


Skuad bola sepak negara tewas 1-2 kepada Thailand dalam aksi final AUG

UBON RATCHATHANI, 6 Ogos- Skuad bola sepak negara gagal membawa pulang pingat emas pada temasya Sukan Universiti ASEAN (AUG) selepas tewas 1-2 menentang Thailand pada aksi final.Keputusan itu mengulangi pencapaian perak yang diraih skuad negara pada edisi 2008.Pada aksi final yang berlangsung di Kampus Induk UBRU itu, tuan rumah selesa mendahului 0-2 pada babak pertama.Gol berkenaan dijaringkan Chanmuti Kantinan pada minit ke-23 dan minit ke-45.Walaupun skuad negara berjaya merapatkan kedudukan 1-2 pada minit ke-78 menerusi jaringan Mohamad Syahir Abdul Rahman, keputusan kekal sehingga tamat perlawanan.

(Skuad bola sepak negara tewas 1-2 kepada Thailand dalam aksi final di Kampus Induk UBRU)

Bagaimanapun, ketua jurulatih, Ridzuan Abu Shah tetap berbangga dengan prestasi anak-anak buahnya yang merupakan penuntut dari institusi pengajian tinggi (IPT)."Pemain-pemain datang dengan keyakinan, bila kita buat tanpa tukaran, kita cuba cari gol, kita cuba memenangi permainan dan kita mendapat gol pada minit-minit terakhir," katanya selepas tamat perlawanan.


JDT mara ke final Piala FA, belasah Penang FC 6-1

ISKANDAR PUTERI, 6 Ogos- Kelab Johor Darul Takzim (JDT) mengesahkan tiket ke final Piala FA musim ini selepas membelasah Penang FC, 6-1 di Stadium Sultan Ibrahim, malam tadi.Hatrik pemain muda, Arif Aiman memastikan Harimau Selatan mara ke final, selepas kali terakhir melakukannya pada 2016.JDT menepati ramalan selaku pasukan pilihan, apabila menguasai perlawanan sejak wisel permulaan, manakala Penang FC lebih banyak bertahan dan mengharapkan serangan balas.Gol pertama tuan rumah muncul pada minit ke-19 menerusi Bergson Da Silva, menewaskan Hafizul Hakim sebelum Fernando Forestieri mencetak gol kedua JDT.Tiga minit babak kedua bersambung, Arif Aiman yang menerima hantaran Forestieri, meledak rembatan untuk gol ketiga.Pemain kebangsaan itu sekali lagi muncul penjaring, pada minit ke-51 , melalui rembatan padu, menewaskan Hafizul buat kali ke-4.Jaringan saguhati pelawat dihasilkan Lucas Silva menerusi tandukan menewaskan Farizal Marlias, pada minit ke-54.Hatrik Arif Aiman muncul pada minit ke-61, selepas menerima hantaran daripada Bergson Da Silva untuk JDT selesa dengan 5-1. Memasuki masa tambahan, giliran Syahmi Safari pula melengkapkan pesta gol Harimau Selatan dengan gol ke-6.

(Pemain JDT, Arif Aiman diasak ketika beraksi di Stadium Sultan Ibrahim)

Ketua Jurulatih JDT, Hector Bidoglio ternyata berpuas hati dengan persembahan anak buahnya terutama barisan serangan yang menghimpun 11 gol daripada 2 perlawanan sejak dilantik."Saya sangat gembira kami JDT berjaya mara ke final. Sudah tentu saya mahu berterima kasih kepada Tunku Mahkota Johor yang memberi peluang dan kepercayaan untuk saya ke sini dan tahniah kepada pemain kerana berjaya ke final," katanya selepas tamat perlawanan.Menanti JDT di final bergantung kepada keputusan aksi antara Terengganu FC dan Selangor FC di Stadium Sultan Mizan Zainal Abidin, Terengganu.


AUG 2022: Cheong Min bukti kemampuan, raih pingat emas Nanquan

UBON RATCHATHANI, THAILAND, 5 Ogos- Olahragawati kebangsaan, Tan Cheong Min menambah koleksi pingat buat kontinjen negara dalam Sukan Universiti ASEAN (AUG) 2022 selepas meraih emas menerusi acara Nanquan Wanita. Lebih manis itu juga adalah pingat pertama diraih atlet berusia 24 tahun itu dalam tempoh dua tahun ini. Dalam saingan tersebut Cheong Min berjaya meraih catatan tertinggi, 9.55 mata selepas memperagakan aksi terbaik sekali gus menewaskan wakil Singapura di tempat kedua dan Myanmar ketiga. Olahragawati 2019/2020 itu mengakui tahap kejohanan wushu di AUG ini juga tinggi jika dibandingkan dengan temasya sukan lain. "Walaupun AUG negara yang menyertai sikit sahaja tapi dalam acara wushu punya 'level' pun tinggi juga, jadi macam hari ni, menang pingat ini saya rasa, semua punya 'level' itu sudah naik, jadi pingat emas ni juga misi saya untuk buat lebih baik lagi," katanya.

Kejayaan itu juga berjaya memperbaiki rekodnya pada 2018 di Myanmar dalam acara sama yang menyaksikan beliau meraih pingat perak.


Shah Firdaus fokus Kejohanan Berbasikal Trek Dunia 2022

SEPANG, 5 Ogos- Pelumba berbasikal trek negara, Muhammad Shah Firdaus Sahrom tekad mengekalkan momentum cemerlang pada Kejohanan Berbasikal Trek Dunia Oktober depan.

Jelas beliau, kejohanan dunia bakal menjadi medan persediaan terbaik dalam misi layak ke Sukan Olimpik Paris 2024."Jadi harapannya saya nak 'go one step at the time', saya nak layakkan diri ke final dulu, and dekat final itu nanti kita lihatlah apa yang berlaku," katanya.Dalam masa sama, beliau berharap dapat menyertai lebih banyak kejohanan kompetitif seperti disertai beliau semasa menjalani latihan di Australia."Kalau dekat Australia memang setiap minggu 'coach' akan cakap okay, minggu ini kita ada 'race', ia macam saya cakap dekat' state level' pun dah sama macam 'national level' dia punya laju dia kan. Kalau di sini pula banyak kita kena buat 'move' sendiri, orang tunggu kita," ujarnya lagi.Kejayaan Shah Firdaus memenangi gangsa acara keirin pada Sukan Komanwel 2022 menamatkan penantian lapan tahun negara meraih pingat dalam acara itu.

(Shah Firdaus memenangi gangsa acara keirin pada Sukan Komanwel 2022)

Kali terakhir Malaysia memenangi pingat dalam acara keirin ialah menerusi penyertaan Datuk Mohd Azizulhasni Awang yang merangkul gangsa pada 2014 di Glasgow. Sementara itu, Datuk Azizulhasni Awang akui kejayaan Shah Firdaus membuktikan pelumba berusia 26 tahun itu kini telah berada di tahap prestasi terbaik.Menerusi catatan di laman sosial peribadinya, beliau optimis Shah Firdaus mampu melakar kejutan dalam penyertaan Sukan Olimpik Paris 2024.Jelas Azizulhasni, memenangi pingat pada Komanwel bukan satu tugas mudah kerana tahap persaingan yang cukup tinggi daripada semua pelumba.

(Datuk Azizulhasni (kanan) dan Shah Firdaus / Foto Fail)


Sukan Komanwel: Russel capai matlamat pada penampilan sulung

BIRMINGHAM, 5 Ogos - Pemegang rekod 200 meter kebangsaan, Russel Alexander Nasir Taib mencapai matlamatnya pada penampilan sulung di temasya Sukan Komanwel Birmingham 2022 apabila layak ke pusingan separuh akhir acara 200m lelaki, esok.Russel yang berpangkalan di Australia, merakamkan 21.13 saat (s) untuk muncul pelari kedua terpantas pada pusingan pertama saringan ketujuh di belakang pemenang dari Kenya, Kiviasi Asamba (20.76s) di Stadium Alexander.Hanya dua pelari terpantas dalam setiap saringan layak ke separuh akhir.

(Aksi pelari pecut lelaki negara, Russel Alexander Nasir Taib pada acara 200 meter lelaki peringkat pertama saringan ketujuh sempena Sukan Komanwel Birmingham 2022/ Foto BERNAMA)

Bagaimanapun, pencapaian pelari berdarah kacukan Malaysia-Australia itu jauh daripada rekod kebangsaan 20.77s miliknya yang dilakukan pada Kejohanan Olahraga Klasik Queensland, Australia, pada 2019.Atlet berusia 24 tahun itu menyifatkan prestasinya ‘berkarat’, memandangkan ini adalah aksi kompetitif pertamanya selepas kali terakhir menyertai kejohanan di Brisbane, Australia, Mac lalu.


JDT ucap selamat tinggal kepada Rodriguez

JOHOR BAHRU, 5 Ogos- Kelab Bolasepak Johor Darul Ta'zim (JDT) melepaskan pemain import dari Sepanyol, Fernando Rodriguez.Perkembangan itu diumumkan JDT dalam satu kenyataan di laman Facebook rasmi kelab, JOHOR Southern Tigers, hari ini."Kelab Bolasepak Johor Darul Ta'zim ingin mengucapkan selamat maju jaya kepada Fernando Rodriguez. Terima kasih atas khidmat dan komitmen yang cemerlang," jelas kelab itu.Rodriguez mula membuat penampilan dalam Liga Malaysia (Liga M) selepas menyertai Kedah pada musim 2019.Penyerang berusia 35 tahun itu kemudian menyertai JDT pada 2020 dengan dia lebih banyak beraksi bersama JDT II di Liga Perdana.Dikhabarkan, Rodriguez bakal berhijrah ke Liga Indonesia untuk bersama pasukan Persis Solo.


Separuh akhir Piala FA: TFC waspada ancaman Selangor FC

KUALA NERUS, 5 Ogos - Rekod cemerlang di tempat sendiri musim ini tidak menjadikan Terengganu FC (TFC) sebagai pasukan pilihan menjelang aksi separuh akhir Piala FA bertemu Selangor FC, malam esok.  Jurulatihnya, Mohd. Nafuzi Zain berkata, kedua-dua pasukan memiliki peluang seimbang walaupun TFC belum pernah tewas di Stadium Sultan Mizan Zainal Abidin dengan tujuh kemenangan dan dua kali seri.  Menurut pengendali berusia 44 tahun itu, Selangor merupakan pasukan yang serba lengkap di semua posisi serta pemain berkualiti diketuai gandingan penyerang, Herlison Caion dan Henrique Hyuri. TFC juga akan mempertaruhkan barisan terkuat dengan hampir kesemua pemain utama kembali daripada senarai kecederaan dan masalah kesihatan.

"Kita tengok dari segi prestasi Selangor bagi saya tahun ini adalah lagi baik pada musim ini berbanding sebelum-sebelum ini walaupun keputusan Selangor tewas. Tetapi dari segi prestasi, dari segi peluang untuk menjaringkan gol, saya rasa (ia) pasukan yang baik lah, bukan jaminan bagi kita untuk menang. Yang penting persediaan kita dengan Selangor itu yang penting," menurut Nafuzi. Bagi penyerang import TFC, Kipre Tchetche, beliau berazam untuk membawa skuad penyu mara ke perlawanan akhir Piala FA musim ini.  Ia bagi menebus kekecewaan beliau yang gagal membantu skuad penyu mara ke peringkat separuh akhir dalam saingan Piala FA musim 2019 setelah tewas 1-4 kepada Pahang.


Sukan Komanwel: Pandelela gagal hadiahkan pingat

BIRMINGHAM, 5 Ogos - Ratu terjun negara, Datuk Pandelela Rinong gagal menghadiahkan pingat buat negara menerusi acara akhir 10 meter platform wanita apabila menduduki tempat ke-11 selepas mengumpul 260 mata keseluruhan.Persaingan sengit terpaksa ditempuh beliau pada aksi yang berlangsung di Pusat Akuatik Sandwell.Atlet berusia 29 tahun itu berjaya melakukan terjunan kemas di tiga terjunan pertama, namun gagal manarik perhatian juri di dua terjunan terakhir dengan hanya mengumpul 33.60 dan 44.80 mata.

(Aksi ratu terjun negara, Datuk Pandelela Rinong dalam acara akhir 10 meter platform wanita sempena Sukan Komanwel Birmingham 2022 di Pusat Akuatik Sandwell/ Foto BERNAMA)

Ia sekali gus meletakkan Pandelela di kedudukan kedua terakhir dari 12 peserta keseluruhan.Emas menjadi milik penerjun tuan rumah, Andrea Spendolini Sirieix yang mengumpul mata keseluruhan 357.59 mata, manakala rakan senegara Lois Mae Toulson memenangi pingat perak dan Caeli Sierra Mckay dari Kanada dengan pingat gangsa.


Kejayaan Bonnie rangkul emas di Birmingham banggakan negara - Ismail Sabri

KUALA LUMPUR, 5 Ogos - Perdana Menteri, Datuk Seri Ismail Sabri Yaakob mengucapkan syabas dan tahniah kepada atlet powerlifting, Bonnie Bunyau Gustin yang merangkul pingat emas pada Sukan Komanwel Birmingham 2022. Menerusi catatan di Facebook rasmi beliau, Perdana Menteri berkata kejayaan Bonnie memenangi pingat emas keempat buat kontinjen Malaysia membanggakan negara."Atlet powerlifting kebanggaan negara Bonnie Bunyau Gustin membanggakan negara setelah memenangi pingat emas," katanya.

(Atlet powerlifting negara, Bonnie Bunyau Gustin bergambar bersama pemenang pingat perak dari England, Mark Swan (kiri) dan pemenang pingat gangsa dari Nigeria, Innocent Nnamdi/ Foto BERNAMA)

Atlet kebanggaan negara itu memenangi pingat emas setelah melakukan angkatan 220 kilogram (kg) dalam kategori lightweight bawah 72 kg di Pusat Pameran Nasional (NEC). Kontinjen negara setakat ini meraih keseluruhan empat pingat emas, dua perak dan tiga gangsa. -BERNAMA


Tuah 'kolam emas' berterusan bagi Malaysia di Solo

SOLO (Indonesia), 5 Ogos - Tuah ‘kolam emas’ di Sukan Para ASEAN (APG) ke-11 di sini, terus berpihak kepada kontinjen Malaysia sebagai penyumbang utama pingat emas pada hari kelima temasya.Kem renang terus cemerlang di Pusat Renang Jatidiri, Semarang, apabila menyambar emas dalam kesemua lima acara yang disertai, selain dua rekod kejohanan berjaya dipecahkan.Pemburuan emas Malaysia hari ini bermula dengan Ethan Yin Jun Khoo yang memecahkan rekod acara 200 meter (m) gaya bebas lelaki S14 (masalah intelektual), manakala perenang Paralimpik Tokyo 2020, Muhammad Nur Syaiful Zulkafli turut mengatasi rekod 50m gaya bebas lelaki S5 (kecacatan fizikal).Brenda Anellia Larry merangkul emas acara 100m kuak dada wanita SB4 (kecacatan fizikal), Fraidden Dawan memenangi acara 200m rampaian individu lelaki SM10 (kecacatan fizikal)  manakala Lee Kher Zy (3:42s) menang emas acara 200m rampaian individu lelaki SM5 (kecacatan fizikal).Aksi di Stadium Manahan, venue bagi acara trek dan padang menyaksikan Muhamad Ashraf  Mohamad Haisham melengkapkan hatrik emas acara 800m T46 (kecacatan anggota), selepas kejayaan di Singapura 2015 dan Kuala Lumpur 2017.

(Atlet olahraga, Muhamad Ashraf  Mohamad Haisham/FOTO FB Bernama)

Malaysia turut meraih perak acara perseorangan lelaki tenis berkerusi roda menerusi Mohd Yusshazwan Yusuf, serta acara memanah compound individu lelaki menerusi G. Deneshan, selepas kedua-duanya tewas pada aksi final.Saingan separuh akhir perseorangan lelaki SU5 badminton di Edutorium Universiti Muhammadiyah Surakarta (UMS) menyaksikan juara Paralimpik Cheah Liek Hou, menyingkirkan musuhnya Dheva Anrimusthi di depan penyokong sendiri.Seorang lagi pemain negara Mohamad Faris Ahmad Azri membelasah Suryo Nugroho, juga dari Indonesia untuk memastikan emas dan perak acara berkenaan menjadi milik Malaysia pada final esok.Tumpuan juga diberikan kepada Muhammad Ikhwan Ramli yang akan berjuang dalam final acara perseorangan lelaki WH1 (berkerusi roda) dan beregu lelaki WH1-WH2 dengan gandingan Noor Azwan Noorlan.Perenang negara akan beraksi dalam tiga acara di ‘kolam emas’ Pusat Renang Jatidiri esok, dengan dua acara diletakkan sebagai prospek emas, manakala pemanah compound akan beraksi dalam final acara berpasukan lelaki dan campuran.Badang negara yang akan beraksi dalam tiga acara final powerlifting esok, diharap untuk ‘mengangkat’ dua pingat emas.Setakat ini, kontinjen Malaysia gah dengan 24 pingat emas, 14 perak dan tujuh gangsa. -BERNAMA


Hapus doping sebelum senarai semula angkat berat dalam sukan teras - Ahmad Faizal

KUALA LUMPUR, 5 Ogos - Kementerian Belia dan Sukan (KBS) mempertimbang untuk menyenarai semula angkat berat dalam sukan teras negara selepas isu doping membabitkan atlet sukan itu diselesaikan, kata Menterinya Datuk Seri Ahmad Faizal Azumu.Beliau berkata KBS memberi komitmen tinggi bagi memastikan isu doping negara diselesaikan, bagaimanapun penggiat sukan angkat berat juga berperanan penting dalam memastikan para atlet negara tidak lagi terpalit dengan isu berkenaan."Atlet angkat berat menunjukkan peningkatan prestasi yang begitu menakjubkan dan tentunya kami akan pertimbang semula untuk menyenaraikannya ke dalam sukan teras."Asalkan masalah doping tidak berlaku lagi, selepas itu baru sukan ini  (angkat berat) dimasukkan semula ke dalam senarai sukan teras negara," katanya dalam temu bual eksklusif di Bernama Radio di sini pada Khamis.Ahmad Faizal berkata KBS turut mempertimbangkan untuk menyenarai semula sepak takraw dalam sukan teras, namun persatuan sepak takraw kebangsaan (Persatuan Sepaktakraw Malaysia dan Persekutuan Sepaktakraw Malaysia) perlu menyelesaikan kemelut yang dialami mereka.Angkat berat dan sepak takraw menjadi antara tiga sukan yang digugurkan daripada senarai sukan teras negara selain taekwondo pada 2017 susulan prestasi ketiga-tiga sukan itu yang semakin merosot selain sukan angkat berat berdepan pelbagai masalah disiplin seperti kegagalan beberapa atletnya dalam ujian doping.

(Faizal Azumu ditemu bual secara eksklusif di Bernama Radio pada Khamis/FOTO Facebook Faizal Azumu)

Dalam perkembangan lain, Ahmad Faizal optimis kontinjen Malaysia mampu membawa pulang pingat lebih daripada sasaran yang ditetapkan pada temasya Sukan Komanwel Birmingham 2022.Beliau berkata keyakinan itu berdasarkan kepada kejayaan skuad angkat berat negara menerusi Mohamad Aniq Kasdan dan Muhamad Aznil Bidin yang meraih emas pertama dan kedua meskipun kedua badang negara itu tidak menjadi prospek emas di temasya berprestij itu. "Ini merupakan emas bonus buat negara dan satu pencapaian yang membanggakan, begitu juga pasukan campuran badminton yang tidak diletakkan sasaran tinggi tetapi berjaya membawa pulang emas walaupun ketiadaan jaguh badminton negara Lee Zii Jia. "Saya yakin sekiranya para atlet bebas daripada segala kecederaan, negara mampu mencapai sasaran enam pingat dan mungkin lebih dari enam pingat," katanya. Setakat hari keenam temasya dwitahunan itu semalam, Malaysia berjaya mengumpul tiga emas, dua perak dan tiga gangsa. -BERNAMA


Bonnie tepati ramalan, raih emas keempat Malaysia di Birmingham

BIRMINGHAM, 5 Ogos - Jaguh powerlifting negara Bonnie Bunyau Gustin, menepati ramalan apabila meraih pingat emas pada Sukan Komanwel Birmingham 2022 di Pusat Pameran Nasional (NEC) di sini, hari ini.Kejayaan jaguh dunia itu dalam kategori 'lightweight' bawah 72 kilogram (kg), sekali gus menyaksikan Bonnie menyumbangkan pingat emas keempat kepada kontinjen negara pada Sukan Komanwel kali ini.Pemenang pingat emas Sukan Paralimpik Tokyo tahun lepas itu, melakukan angkatan 220 kilogram (kg) yang juga rekod temasya, menyaksikan atlet berusia 23 tahun itu mencipta sejarah muncul atlet pertama Malaysia, memenangi acara tersebut di temasya sukan berkenaan.Pingat perak dimenangi wakil tuan rumah, England Mark Swan dengan angkatan 202kg manakala gangsa milik Nnamdi Innocent dari Nigeria dengan angkatan 190kg.

Pencapaian Bonnie itu juga mengubat kekecewaannya pada penampilan sulung di Gold Coast, Australia pada 2018, apabila dia terlepas pingat setelah menduduki tangga keempat.Bonnie mencipta sejarah apabila muncul juara dunia dua kali iaitu pada 2019 di Nur Sultan, Kazakhstan dan 2021 (Georgia).


Pandelela layak ke akhir, tempat ketujuh pada pusingan awal

BIRMINGHAM, 5 Ogos - Ratu terjun negara Datuk Pandelela Rinong, mencapai sasaran apabila layak ke saingan akhir acara terjun 10 meter platform wanita di Sukan Komanwel Birmingham 2022 di sini hari ini.Pandelela menduduki tempat ketujuh dengan mengumpulkan 283.50 mata pada pusingan awal yang berlangsung di Pusat Akuatik Sandwell.Penerjun tuan rumah Andrea Spendolini Sirieix menguasai pusingan awal dengan mengumpulkan 360.60 mata.

Final akan berlangsung pada 7.29 malam waktu tempatan (2.29 pagi Jumaat waktu Malaysia). - BERNAMA


Sukan Komanwel: Nauraj, atlet pertama tersingkir pada pusingan akhir

BIRMINGHAM, 4 Ogos- Jaguh lompat tinggi negara, Nauraj Singh Randhawa, memperagakan satu lagi aksi mengecewakan apabila menjadi peserta pertama tersingkir daripada 13 peserta beraksi pada pusingan akhir pada temasya Sukan Komanwel Birmingham 2022 lewat pagi tadi.Nauraj, berazam memperbaiki rekod kebangsaan miliknya dengan catatan 2.30 meter (m) yang dilakukan pada Terbuka Singapura, 2017, gagal melepasi ketinggian kedua 2.10m dalam ketiga-tiga percubaan di Stadium Alexander.Aksi mengecewakan terbaru itu berlaku susulan kegagalannya untuk mempertahankan penguasaan serantau Malaysia dalam acara lompat tinggi apabila hanya mampu meraih pingat perak pada Sukan SEA di Hanoi, Vietnam, Mei lalu.Atlet berusia 30 tahun, yang berpangkalan di Jerman, mendedahkan bahawa kecederaan tumit menjejaskan penampilan ketiganya pada temasya sukan itu selepas edisi 2014 Glasgow dan 2018 di Gold Coast, Australia.“Saya tidak mempunyai apa-apa untuk diperkatakan pada masa ini.. Saya berlatih dengan bersungguh-sungguh dan bersedia dengan baik. Saya benar-benar berasa amat selesa sebelum ini tetapi gagal melakukan lompatan dengan baik berikutan kesakitan amat sangat pada tumit.“Ia sangat mengecewakan dan saya amat marah. Anda semua tahu saya boleh menerima kegagalan tetapi Sukan Komanwel hanya menjelma empat tahun sekali,” katanya kepada media Malaysia.Nauraj kemudian berlalu pergi dan melutut di pintu keluar di kawasan zon campuran berdekatan dengan air mata mengalir mengenang nasib malangnya.-BERNAMA

(Aksi atlet lompat tinggi lelaki negara, Nauraj Singh Randhawa gagal melepasi ketinggian 2.10 meter dalam tiga percubaan sekaligus menjadi peserta pertama tersingkir dalam pusingan akhir itu di Stadium Alexander / BERNAMA)


Cali22: Rezeki 200 meter Azeem, hanya setakat separuh akhir

CALI, 4 Ogos- Walau tidak berjaya melayakkan diri ke peringkat akhir acara 200 meter, pelari pecut muda negara Muhammad Azeem Fahmi tetap boleh berpuas hati dengan pencapaiannya apabila melakukan catatan peribadi terbaik dalam acara itu pada aksi di Kejohanan Olahraga Dunia Bawah 20 Tahun di Cali, ColombiaPada aksi saringan kedua separuh akhir yang berlangsung pagi tadi, atlet berusia 18 tahun itu sekadar menduduki tempat keempat dengan mencatat 20.97 saat (s) sekali gus tidak berjaya untuk meneruskan kemaraan ke pentas final.Saringan tersebut diungguli atlet Botswana, Letsile Tebogo yang mencatat 20.23s manakala Anthony Smith dari Turki, kedua dengan catatan 20.83s, menyaksikan kedua-duanya mara ke peringkat akhir.Terdahulu, Azeem berjaya memperbaharui catatan masa peribadi terbaiknya dalam acara itu ketika memenangi perlumbaan saringan tiga pusingan kelayakan dengan atatan 20.83s untuk melangkah ke peringkat separuh akhir, tengah malam tadi.

(Keputusan saringan kedua separuh akhir acara 200 meter dari laman web worldathletics.org)


Muhammad Azeem perbaiki catatan masa peribadi terbaik 200m di Colombia

KUALA LUMPUR, 4 Ogos- Atlet pecut muda negara, Muhammad Azeem Mohd Fahmi semakin menghampiri rekod 200 meter (m) kebangsaan dengan memperbaharui catatan masa peribadi terbaik pada Kejohanan Olahraga Dunia Bawah 20 Tahun (B-20) di Cali, Colombia, pagi ini waktu Malaysia.Muhammad Azeem mencipta masa 20.83 saat (s) ketika memenangi perlumbaan Saringan Tiga pusingan awal 200m lelaki di Stadium Olimpik Pascual Guerrero sekali gus mengesahkan tempat dalam kalangan 24 pelari terbaik layak ke separuh akhir.Beliau yang berada di lorong lapan mempamerkan larian cemerlang untuk menewaskan Aidan Murphy dari Australia di tempat kedua dan atlet Jamaica Bryan Levell ketiga, dengan kedua-dua pelari melintasi garisan penamat dengan catatan masa sama 20.85s.Atlet kelahiran Perak berusia 18 tahun itu sebelum ini mempunyai catatan peribadi terbaik 20.89s yang dianggap masa kedua dua terpantas dalam sejarah acara 200m negara iaitu selepas rekod kebangsaan 20.77s milik Russel Alexander Nasir Taib yang dicipta pada 2019.

Sebagai rekod, Muhammad Azeem mencipta rekod baharu 100m kebangsaan dengan masa 10.09s di kejohanan sama, Selasa lepas.Sementara itu, juara 100m kejohanan Letsile Tebogo dari Botswana yang berusia 19 tahun sekali lagi mencuri perhatian selepas melangkah ke separuh akhir dengan bergaya apabila memecahkan rekod kejohanan dengan kepantasan 19.99s ketika mengungguli Saringan Dua.Pada masa sama, pemenang pingat emas 100m dan 200m Sukan SEA ke-31 di Hanoi, Vietnam, Puripol Boonson dari Thailand, yang berusia 16 tahun, turut mara ke pusingan seterusnya selepas menamatkan Saringan Empat di kedudukan pertama dengan merakam 20.68s.Catatan 20.83s yang dilakukan Muhammad Azeem adalah kesembilan terpantas dalam keseluruhan 48 atlet yang beraksi dalam saingan pusingan awal.Saingan separuh akhir pada jam 4.30 pagi ini (waktu Malaysia) dan akhir dijadual berlangsung awal pagi esok waktu Malaysia.-BERNAMA


Siti Zalina-Emma Firyana teruskan rentak kemenangan

(Aksi atlet boling padang negara Siti Zalina Ahmad ketika berdepan Olivia Eunice Buckingham dari Niue pada pusingan pertama acara Boling Padang Perseorangan Wanita pada Sukan Komanwel Birmingham 2022 di Victoria Park, 29 Julai 2022/Foto fail Bernama)

BIRMINGHAM, 4 Ogos- Pasangan atlet boling padang negara, Siti Zalina Ahmad dan Emma Firyana Saroji meneruskan rentak cemerlang pada Sukan Komanwel Birmingham 2022 apabila mencatat kemenangan kedua dalam acara pairs wanita pada Rabu.Gandingan negara itu yang dalam misi mempertahankan pingat emas dimenangi pada edisi 2018 di Gold Coast, Australia, tidak berdepan masalah menewaskan wakil Cook Islands, Matapa Puia-Nooroa Mataio, 22-6 di Victoria Park, Leamington Spa, di sini.Siti Zalina-Emma Firyana dijadual menentang gandingan adik beradik dari Malta, Rebecca Louise Rixon dan Connie-Leigh Rixon pada aksi ketiga pusingan awal itu hari ini, diikuti bertemu pasangan Norfolk Island, Shae Wilson dan Carmen Anderson bagi melengkapkan aksi peringkat kumpulan pada hari sama.

Sementara itu, Fairul Izwan Abd Muin turut mempamerkan prestasi terpuji apabila merekodkan kemenangan kedua dengan menumpaskan pemain Fiji, Semesa Naiseruvati, 21-14 dalam acara singles lelaki.Pemain berusia 39 tahun itu akan berdepan Carel Aron Olivier dari Namibia dan kemudiannya bertemu wakil England, Jamie Walker pada perlawanan peringkat kumpulan hari ini.Skuad wanita bertiga negara yang dibarisi Nur Ain Nabilah Tarmizi, Syafiqa Haidar Afif Abdul Rahman dan Azlina Arshad pula terpaksa berhempas pulas sebelum menewaskan gandingan Jennifer MacDonald, Leanne Chinery dan Kelly McKerihen, dari Kanada, 18-17 dalam acara triples wanita.-BERNAMA


Bekas legenda beregu badminton negara Ng Boon Bee, meninggal dunia

IPOH, 4 Ogos- Bekas pemain badminton beregu terbaik negara Datuk Ng Boon Bee, meninggal dunia akibat aneurisme pada Rabu, kata menantunya John Yuen.Beliau berkata Boon Bee, 84, kelahiran Ipoh itu meninggal di Hospital Raja Permaisuri Bainun (HPRB) pada pukul 4 petang.“Sebelum ini beliau sihat, dan tiba-tiba beliau rasa sakit belakang kira-kira 1 tengah hari dan telah dikejarkan ke hospital swasta dan kemudiannya ke HRPB sebelum beliau disahkan meninggal dunia,” katanya kepada Bernama ketika dihubungi.Boon Bee meninggalkan seorang isteri Datin Tong Yee Cheng, 85, dan seorang anak perempuan Gillian, 51, manakala anak lelakinya Thomas, 54, meninggal dunia tahun lepas.Menurut John upacara pengebumian akan diadakan di Nirvana Memorial Park di sini pada Ahad.

Bakat Boon Bee mula menyinar selepas menjuarai acara perseorangan dan beregu di sekolahnya di Ipoh pada 1955, sebelum memenangi acara beregu campuran dan beregu lelaki Remaja Perak pada 1956, dan kemudiannya menyertai kejohanan peringkat antarabangsa di Terbuka Malaysia 1957.Boon Bee dan pasangannya Datuk Tan Yee Khan menjadi juara pada kali pertama mewakili negara di Kejohanan All England pada 1965.Antara kejayaan pingat emas yang dimenanginya termasuk beregu lelaki Sukan Komanwel Edinburgh 1970, beregu lelaki Sukan Asia Jakarta 1962, beregu lelaki Sukan Asia Bangkok 1966, beregu lelaki dan beregu campuran Sukan Asia Bangkok 1970 dan Piala Thomas Jakarta 1967.Boon Bee yang berpasangan dengan Datuk Punch Gunalan berjaya memberikan kontinjen Malaysia pingat perak di Sukan Olimpik Munich 1972 selepas tewas 4-15,15-2, 11-15 kepada pasangan Indonesia Ade chandra dan Christian Hadinata.Pemain itu yang kemudiannya menjadi jurulatih tenis dan badminton di Ipoh telah terpilih untuk menerima Anugerah Olahragawan Negara 1968 dan menerima pingat Dato’ Paduka Tunku Ja’afar (DPTJ) daripada Yang di-Pertuan Besar Negeri Sembilan, pada 2008.Sementara itu Setiausaha Agung Persatuan Badminton Malaysia Datuk Kenny Goh berkata Boon Bee akan diingati sebagai ikon badminton negara, dan pemergiannya merupakan satu kehilangan besar kepada negara.Seorang lagi pemain Datuk James Selvaraj berkata pada ketika beliau meningkat naik sebagai pemain muda badminton negara, beliau bernasib baik kerana dapat melihat keunikan teknik dan bakat yang memberikan motivasi kepada pemain lain untuk belajar dan berjaya juga.-BERNAMA


Temasya WPFG2022: JBPM bawa pulang 15 pingat emas

SEPANG, 4 Ogos- Kontinjen Jabatan Bomba dan Penyelamat Malaysia (JBPM) berjaya membawa pulang 15 pingat emas menerusi temasya Sukan Polis dan Bomba Dunia 2022 (WPFG2022) yang berlangsung di Rotterdam, Belanda dari 22 hingga 31 Julai lepas.Ketua Pengarahnya, Datuk Seri Mohammad Hamdan Wahid berkata kejayaan itu hasil semangat serta disiplin tinggi dalam kalangan atlet terbabit yang mengambil bahagian dalam enam acara iaitu badminton, dart, boling, golf, bench press dan push pull."Kita telahpun memperolehi kejayaan yang melebihi daripada sasaran, kita harap kejayaan ini akan kita bawa sekali di dalam memberi perkhidmatan dan juga penyampaian perkhidmatan kepada rakyat di Malaysia ini."Saya sekali lagi mengucapkan tahniah kepada semua yang terlibat," katanya.

Beliau berkata demikian kepada pemberita selepas menyambut ketibaan kontinjen terbabit di Lapangan Terbang Antarabangsa Kuala Lumpur (KLIA), di sini.Selain pingat emas, kontinjen itu juga meraih 11 pingat perak dan 11 pingat gangsa.WPFG2022 disertai lebih 10,000 atlet bomba dan polis dari 70 negara.


Jaringan sendiri Wensley nafi KUFC kutip tiga mata di laman sendiri

(Pemain JDT II, Mussa Sidibe (kiri) diasak pemain Kelantan United FC, Evan Wensley Wenceslaus dalam perlawanan Liga Premier di Stadium Sultan Muhammad Ke-IV/ Foto BERNAMA)

KOTA BHARU, 3 Ogos - Kelantan United FC (KUFC) gagal memanfaatkan peluang beraksi di laman sendiri selepas sekadar seri 1-1 menentang Johor Darul Ta’zim (JDT) II pada aksi Liga Premier di Stadium Sultan Muhammad Ke-IV di sini hari ini.Skuad tuan rumah bermula garang apabila hanya memerlukan 12 minit untuk membuka akaun gol menerusi Mohammad Amirul Shafik Che Soh apabila bijak menolak masuk bola hasil gerakan solo pemain import, Njoku Jacob dari sebelah kiri pertahanan lawan.KUFC terus merancakkan gerakan serangan bagi melebarkan jurang menerusi hantaran pendek dalam kawasan JDT II sebelum pasukan pelawat hampir menyamakan kedudukan yang menyaksikan percubaan Gabrial Nistelrooy diselamatkan penjaga gol, Mohammad Fikri Che Soh dalam situasi satu lawan satu pada minit ke-34.

(Penjaga gol JDT II, Mohd Izham Tarmizi Roslan (dua, kiri) berjaya menyelamatkan sepakan pemain Kelantan United FC dalam perlawanan Liga Premier di Stadium Sultan Muhammad Ke-IV/ Foto BERNAMA)

Bersambung babak kedua, JDT II yang lebih menguasai perlawanan menggandakan asakan sementara KUFC menampilkan disiplin bertahan tinggi untuk mengekang setiap asakan.Namun, hasrat KUFC mengutip tiga mata penuh dimusnahkan pemain pertahanannya, Evan Wensley yang tertanduk bola masuk ke gawang sendiri pada masa tambahan babak kedua sekali gus kedua-dua pasukan membawa pulang satu mata. -BERNAMA


Kejayaan skuad badminton jadi inspirasi kepada kontinjen Malaysia - Ismail Sabri

(Perdana Menteri, Datuk Seri Ismail Sabri Yaakob mengucapkan syabas dan tahniah kepada pasukan badminton campuran negara yang berjaya meraih pingat emas/ Foto Ismail Sabri Yaakob)

KUALA LUMPUR, 3 Ogos - Perdana Menteri, Datuk Seri Ismail Sabri Yaakob mengucapkan syabas dan tahniah kepada pasukan badminton campuran negara yang meraih emas ketiga buat Malaysia di Sukan Komanwel Birmingham selepas menewaskan India 3-1 dalam aksi final awal pagi tadi.Perdana Menteri berharap kejayaan tersebut akan menjadi inspirasi kepada kontinjen Malaysia untuk terus memburu kegemilangan di temasya sukan tersebut dan meletakkan negara di landasan tepat untuk memburu sasaran enam pingat emas."Kontinjen Malaysia terus mempamerkan aksi cemerlang di temasya Sukan Komenwel 2022 dengan meraih pingat emas ketiga. "Setinggi-tinggi tahniah saya ucapkan kepada skuad badminton yang berjaya mengharumkan nama negara di persada dunia," katanya menerusi catatan di Facebook rasmi beliau.

(Pasukan badminton campuran negara meraih emas ketiga buat Malaysia di Sukan Komanwel Birmingham selepas menewaskan India 3-1 dalam aksi final/ Foto BAM)

Pasukan negara berjaya menebus semula kekalahan 1-3 ke atas India pada edisi Gold Coast 2018, selepas menewaskan juara bertahan itu 3-1, pada perlawanan akhir Sukan Komanwel Birmingham 2022 di Dewan 5 Pusat Pameran Nasional.Malaysia pernah meraih emas pada edisi Sukan Komannwel Melbourne 2006, New Delhi 2010 dan Glasgow 2014.Kontinjen negara setakat ini meraih keseluruhan tiga pingat emas, dua perak dan tiga gangsa.


Norza kagum peningkatan Ng Tze Yong di Birmingham, inspirasi kejayaan Malaysia

BIRMINGHAM, 3 Ogos- Persembahan memukau pemain perseorangan lelaki utama negara, Ng Tze Yong pada aksi final acara berpasukan campuran merupakan titik tolak kejayaan gemilang Malaysia dalam merampas kembali emas dengan menewaskan juara bertahan India 3-1, pada Sukan Komanwel Birmingham 2022, malam tadi.Presiden Persatuan Badminton Malaysia (BAM), Tan Sri Mohamad Norza Zakaria ternyata kagum dengan semangat juang tinggi dimiliki pemain ranking 42 dunia itu dalam mengejutkan bekas pemain nombor satu dunia Kidambi Srikanth, 21-19, 6-21, 21-16 sekali gus menyumbang mata kedua negara pada perlawanan berlangsung di Dewan 5 Pusat Pameran Nasional, di sini.“Tze Yong nampaknya dapat mengatasi situasi sukar dengan menampilkan prestasi amat baik dan momentum itu disambung beregu wanita kita, Pearly Tan-M. Thinaah yang menewaskan Treesa Jolly-Gayatri Gopichand Pullela, 21-18, 21-17 untuk menghadiahkan kejayaan luar biasa ini.“Perlu diingat kita merupakan ‘underdog’ (bukan pilihan) sebelum final dan bukannya ‘favourite’ (pasukan pilihan) namun kita berjaya buktikan tiada yang mustahil,” katanya kepada pemberita selepas majlis pengalungan pingat.Beliau pada masa sama menjelaskan para pemain negara nampaknya telah belajar daripada kesilapan semasa Piala Thomas 2022 di Bangkok, Thailand Mei lepas, yang menyaksikan pentingnya untuk mencuri mata daripada kem perseorangan seperti dilakukan Tze Yong semalam.Malaysia yang tewas 2-3 kepada India pada suku akhir Piala Thomas 2022 menyaksikan dua daripada tiga perseorangan negara ketika itu tumpas seterusnya mengakibatkan mereka terus kempunan menamatkan kemarau 30 tahun tanpa sebarang gelaran dalam kejohanan berprestij badminton berpasukan dunia itu.Beliau juga turut berbangga dapat melihat barisan pemain muda membalas dendam kekalahan perit 3-1 kepada India pada edisi Gold Coast 2018, dengan pasukan lawan mengejutkan pemain senior negara diketuai legenda badminton negara, Datuk Lee Chong Wei.“Pada 2018, India yang ketika itu dibarisi pemain muda seperti Srikanth serta gandingan beregu Satwiksairaj Rankireddy-Chirag Shetty menewaskan pemain senior kita, namun pencapaian hari ini ibarat satu kejayaan balas dendam dilakukan pemain muda kita,” katanya.

Justeru, Mohamad Norza yang juga Presiden Majlis Olimpik Malaysia (MOM) berkata sokongan padu diperlukan daripada semua pihak dalam memastikan pemain muda ketika ini dapat mengecapi kejayaan lebih membanggakan dalam masa dua hingga tiga tahun dari sekarang.Dalam pada itu, Mohamad Norza juga mengakui beban dipikul skuad badminton pada temasya sukan berprestij itu kini sudah berkurangan susulan kejayaan menghadiahkan emas ketiga negara setakat ini.Bagaimanapun, beliau memaklumkan para pemain badminton negara yang dilihat masih dahagakan kejayaan diharap mampu memberi aksi terbaik mereka dalam acara individu pula selepas ini, sekali gus membantu BAM mencapai sasaran dua emas yang perlu diraih di sini.Pencapaian dilakar skuad badminton negara itu menyaksikan Malaysia kini muncul negara terbanyak memenangi emas acara berpasukan campuran pada temasya sukan empat tahun sekali itu iaitu pada edisi Melbourne 2006, New Delhi 2010 dan Glasgow 2014.- BERNAMA


Kejohanan Olahraga Remaja Dunia 2022 : Azeem tamatkan saingan di tempat kelima

CALI, 3 ogos- Atlet pecut muda negara yang mencipta sensasi dengan memperbaharui rekod kebangsaan acara 100 meter milik Khairul Jantan, pada Selasa Muhammad Azeem Fahmi sekadar menamatkan saingan acara final di kedudukan kelima Kejohanan Olahraga Remaja Dunia 2022 B20, Colombia.Pada aksi final yang berlangsung 6.55 pagi tadi di Stadium Pascual Guerrero Olympic, Azeem melakar 10.14 saat, 0.02 saat di belakang pelari Thailand, Puripol Boonson.Juara acara riben biru itu menjadi milik pelari Botsowana, Letsil Tebogo yang mencatat rekod dunia baharu B20, 9.91 saat manakala di tempat kedua, atlet Jamaica Bouwahjgie Nkrumie manakala melengkapkan podium, Benjamin Richardson dari Afrika Selatan.

Pada peringkat separuh akhir sebelum itu, Azeem menamatkan saringan ketiga di tempat kedua dengan catatan 10.19 saat di belakang atlet Jamaica, Bouwahjgie Nkrumie, yang melakukan 10.11 saat.


De Ketelaere tandatangan kontrak lima tahun dengan AC Milan

ROME, 3 Ogos- Penyerang Belgium, Charles De Ketelaere melengkapkan perpindahannya ke AC Milan dari Club Brugge pada Selasa, dengan menandatangani kontrak lima tahun dengan juara Serie A itu.Pemain berusia 21 tahun itu, yang mempunyai lapan caps antarabangsa, tiba di Milan pada malam Isnin dan disambut oleh sekumpulan peminat.De Ketelaere memulakan harinya dengan menjalani ujian kesihatan sebelum menandatangani kontrak dengan kelab Itali itu.De Ketelaere kemudiannya menulis tweet penghormatan kepada kelab kampung halamannya Brugge, yang disertainya pada usia tujuh tahun, di Twitter."Saya ingin mengucapkan terima kasih kepada Club Brugge kerana memberi saya peluang sejak kecil untuk berada dalam pasukan mereka, kerana membuat impian saya menjadi kenyataan, kerana telah melatih saya sebagai pemain profesional," tulisnya.AC Milan dilaporkan menawarkan 35 juta euro ($36 juta) termasuk bonus kepada De Ketelaere.Dia adalah penyerang Belgium kedua yang ditandatangani oleh Milan pada musim panas ini selepas Divock Origi dari Liverpool.Tetapi Milan telah kehilangan pemain tengah Franck Kessie yang berhijrah ke Barcelona dan pertahanan tengah Alessio Romagnoli yang berpindah ke Lazio.Milan akan memulakan kempern mempertahankan kejuaraan mereka pada 13 Ogos dengan melayan kunjungan Udinese.- AFP


Sukan Komanwel: Lagu Negaraku berkumandang di gelanggang badminton

BIRMINGHAM, 3 Ogos- Skuad badminton negara menuai pingat emas dalam acara berpasukan campuran sebentar tadi selepas menundukkan juara bertahan India 3-1.Beregu lelaki, Aaron Chia-Soh Wooi Yik terlebih dahulu mengutip mata buat pasukan negara dengan menewaskan Satwiksairaj Rankireddy-Chiraq Shetty stright set 21-18, 21-15 sebelum perseorangan wanita Goh Jin Wei melepaskan satu mata kepada India hasil kekalahannya kepada P.V Sindhu.Perseorangan lelaki, Ng Tze Yong kemudiannya menjadikan kedudukan 2-1 dengan menewaskan pemain bintang S.Kidambi dalam aksi tiga set penuh mendebarkan.Akhirnya, gandingan beregu wanita M.Thinaah- Pearly Tan mengutip mata kemenangan buat negara apabila mudah menjinakkan Treesa Jolly- Gayatri Puela 21-18, 21-17.Kemenangan itu menyaksikan India sekadar puas hati dengan pingat perak sekali gus gagal mempertahankan pingat emas yang diraih mereka pada edisi terdahulu di Gold Coast Australia.

(Pasukan badminton negara ceria dengan pingat emas selepas acara penyampaian pingat)


Sukan Komanwel: Skuad bola keranjang berkerusi roda 3X3 kempunan pingat

BIRMINGHAM, 3 Ogos- Hasrat skuad bola keranjang berkerusi roda 3x3 lelaki negara untuk membawa pulang sekurang-kurangnya pingat gangsa pada temasya Komanwel Birmigham tidak kesampaian apabila ewas pada perlawanan penentuan tempat ketiga.Berdepan pasukan tuan rumah England, skuad negara terpaksa berpuas hati untuk menduduki tempat keempat pada penampilan pertama mereka di temasya sukan berkenaan, apabila tumpas 11-21.Pada aksi tersebut, Muhamad Atib Zakaria menyumbangkan enam mata kepada pasukan negara, manakala Freday Tan Yei Bing dan Ahmad Nazri Hamzah masing-masing dua mata, sementara Muhammad Roozaimi Johari satu mata.Australia meraih pingat emas selepas menumpaskan Kanada 11-9 di pentas final.

(Skuad bola keranjang berkerusi roda 3x3 lelaki negara Muhamad Atib Zakaria cuba menghalang pemain England Tyler Baines pada perlawanan penentuan pingat gangsa ketika Sukan Komanwel Birmingham 2022 di Smithfield pada Selasa / BERNAMA)


APG SOLO: Kontinjen negara tambah tiga emas, tujuh perak pada hari ketiga

SOLO, 3 Ogos- Selepas kejayaan menyambar 10 pingat emas semalam, pemburuan emas kontinjen negara ke Sukan Para ASEAN (APG) ke-11 agak suram, apabila hanya tiga emas diperolehi.Namun, pujian tetap perlu diberikan kepada para atlet negara yang berjuang berhabis-habisan, untuk  meraih tujuh pingat perak dan sebutir gangsa pada hari ketiga temasya, dengan semua pingat masih hadir menerusi sukan olahraga dan renang.Pingat emas pertama Malaysia pagi ini hadir menerusi dua kali juara dunia dan Paralimpik Datuk Abdul Latif Romly pada acara lompat jauh F20, manakala Zulkifly Abdullah menghadiahkan perak acara berkenaan.Satu lagi kilauan emas dari sukan olahraga, hadir menerusi Mohamad Saifuddin Ishak dalam acara lompat jauh T11/12. Acara berkenaan berlangsung pada Selasa, tetapi pingat hanya diistiyar secara rasmi pada Rabu.Kem trek dan padang negara juga turut menyumbangkan perak menerusi Muhamad Ashraf Mohamad Mohamad Haisham dalam acara 5,000 meter (m) lelaki T46, Muhamad Nurdin Ibrahim (1,500m lelaki T20), Mohamad Ridzuan Mohamad Puzi (200m lelaki T36/37) dan Nur Alia Ardiela Natasya Ibrahim (lompat jauh wanita T20).Satu-satunya pingat gangsa kontinjen negara setakat ini, hadir menerusi Muhammad Faiz Haizat Rosdi dalam acara 1,500m lelaki T37/38.Di kolam renang pula, Mohd Adib Iqbal Abdullah merangkul emas acara 50m kuak dada lelaki SB14 dengan mencatatkan rekod baharu kejohanan, manakala Muhammad Nur Syaiful Zulkafli (200m gaya bebas lelaki S5) dan Muhammad Imaan Aiman Muhammad Redzuan (100m kuak lentang lelaki S14) menyumbangkan perak.Tumpuan pada Rabu masih berada di Stadium Manahan dan Pusat Renang Jatidiri, Semarang, iaitu venue olahraga dan renang, yang masing-masing mempunyai tiga dan empat acara di peringkat final.Malaysia juga berupaya meraih dua gangsa menerusi memanah recurve, apabila S. Suresh  beraksi dalam aksi penentuan pingat gangsa acara individu lelaki dan berpasukan lelaki dengan gandingan Nurfaizal Hamzah.Secara keseluruhannya, Malaysia telah meraih 13 emas, 10 perak dan satu gangsa setakat ini.Sementara itu, masalah dalam sistem keputusan temasya, terutamanya di venue olahraga, melewatkan pengesahan keputusan rasmi. -BERNAMA

(Mohamad Ridzuan Mohamad Puzi menyumbang pingat perak menerusi acara 200m lelaki T36/37)FOTO MAJLIS SUKAN NEGARA


Sukan Komanwel: Amir Daneil ceria sumbang pingat pertama negara di gelanggang judo

BIRMINGHAM, 3 Ogos- Atlet judo negara, Amir Daneil Abdul Majeed melakar kejutan dengan meraih pingat gangsa dalam acara 73 kg selepas lawannya dari Cyprus, Dato Matsoukatov, dibatalkan penyertaan  kerana melanggar peraturan pertandingan  di Arena Coventry.Pemenang pingat gangsa Sukan Sea berusia 118 tahun itu menggondol gangsa dalam kategori 73kg selepas lawannya dari Cyprus, Dato Matsoukatov, dibatalkan kelayakan atau ‘disqualified’ di Arena Coventry.Kejayaan Amir menjadikan kutipan pingat Malaysia pada temasya itu kepada tujuh iaitu dua emas, dua perak dan tiga gangsa.Terdahulu pada pusingan 16 terakhir, Amir menewaskan pemain Samoa, William Tai Tin 10-0. Bagaimanapun pada suku akhir, dia tewas kepada pemain Australia, Jake Bensted menerusi mata penalti.Tetapi Amir bangkit dalam pusingan repechage dengan menewaskan Narciso Mozana dari Mozambique 10-0 untuk mara ke penentuan pingat gangsa menentang Matsoukatov.Ini merupakan pingat sulung negara dalam acara judo di temasya Komanwel.


Sukan Komanwel: Irfan Shamsuddin mara ke pusingan akhir

BIRMINGHAM, 2 Ogos- Atlet lempar cakera negara, Muhammad Irfan Shamsuddin menampilkan aksi terpuji untuk mengesahkan tempat ke pentas final pada Sukan Komanwel Birmingham 2022.Pada aksi kelayakan Kumpulan A di Stadium Alexander di sini, jaguh negara berusia 26 tahun itu merekodkan balingan sejauh 57.93 meter untuk berada di kedudukan keempat daripada lapan peserta.Atlet Jamaica Traves Smikle menduduki tempat teratas dalam aksi Kumpulan A setelah mencatat lemparan sejauh 64.90m, diikuti Alex Rose dari Samoa di tempat kedua dengan catatan 63.20m manakala tempat ketiga adalah atlet Scotland, Nicholas Percy (60.68m).Pada aksi kelayakan melibatkan dua kumpulan itu, hanya 12 atlet merekodkan balingan terbaik layak ke pentas final pada Khamis (4 Ogos).Muhammad Irfan merupakan pemegang rekod kebangsaan dengan lemparan 62.55m di Austria pada 2017. Beliau juga adalah pemenang pingat perak Kejohanan Asia 2017.Pengurus pasukan olahraga negara, M. Iyaru menyifatkan kejayaan Muhammad Irfan mara ke peringkat akhir adalah pencapaian yang membanggakan.“Bukan mudah perlu bersaing dengan ramai jaguh dunia di sini. Saya berharap pencapaian Irfan layak ke final ini memberi beliau semangat pada Khamis ini (4 Ogos),” katanya. -BERNAMA

(Atlet lempar cakera negara Muhammad Irfan Shamsuddin melakukan lontaran ketika beraksi pada pusingan kelayakan lempar cakera lelaki semasa Sukan Komanwel Birmingham 2022 di Stadium Alexander / BERNAMA)


Pecah rekod temasya, Aniq dan Aznil terima hadiah jam tangan Longines

BIRMINGHAM, 3 Ogos- Cemerlang dengan mencatat rekod baharu temasya, dua atlet angkat berat negara Mohamad Aniq Kasdan dan Muhamad Aznil Bidin menerima hadiah jam tangan jenama Longines.Majlis penyerahan disempurnakan wakil Longines dan turut disaksikan Chef De Mission kontinjen negara, Datuk Shahrul Zaman Yahya serta Setiausaha Agung Majlis Olimpik Malaysia (MOM), Datuk Nazifuddin Najib.Penghargaan berupa jam tangan koleksi khas Birmigham 2022 itu merupakan hadiah buat mana-mana atlet yang berjaya memecahkan rekod temasya.Terdahulu, Mohamad Aniq Kasdan muncul penyumbang pingat emas pertama Malaysia pada temasya sukan berkenaan melalui kategori 55 kilogram (kg).Atlet berasal dari Segamat, Johor itu menamatkan saingan snatch dengan angkatan berat 107 kilogram dalam percubaan pertamanya seblum memecahkan rekod temasya dalam saingan clean and jerk dengan angkatan 142 kg.Manakala Muhamad Aznil Bidin yang menyumbang pingat emas kedua negara melalui kategori 61kg, turut memecahkan rekod kejohanan  dengan angkatan keseluruhan sebanyak 285kg.Longines merupakan rakan kongsi dan penjaga masa rasmi untuk temasya Komanwel kali ini.

(Wakil Longines (tengah) diapit oleh Aniq dan Aznil dan turut disertaiKetua Kontinjen Datuk Shahrul Zaman Yahya serta Setiausaha Agung Majlis Olimpik Malaysia (MOM), Datuk Nazifuddin Najib)


Sukan Komanwel: Skuad badminton campuran berpasukan negara buru emas di final

(Pemain badminton perseorangan utama negara, Ng Tze Yong diharap memberikan fokus sepenuhnya untuk meraih pingat yang terbaik untuk negara)

KUALA LUMPUR, 2 Ogos - Misi skuad negara memburu kilauan pingat Sukan Komanwel Birmingham hari ini bakal diteruskan skuad badminton campuran berpasukan yang akan berdepan India di final.Pingat sudah dalam genggaman, cuma kesungguhan ditampilkan pemain akan menentukan emas atau perak bakal diraih skuad negara.Bekas jaguh badminton negara, Roslin Hashim menuntut pemain memberikan segalanya kerana cuma India lawan sebenar buat Malaysia dalam acara berpasukan campuran.Jelas beliau, jika beberapa perlawanan sebelum ini skuad negara kelihatan kurang diuji, pertemuan final kali ini pastinya akan menuntut komitmen 200 peratus daripada pemain."Perjalanan pasukan Malaysia ke final itu tidaklah ada saingan yang begitu kuat, berbanding pasukan lawan, cuma dalam semi final, apabila kita bertemu dengan England, kita memang menang mudah, kalau ikutkan dengan 3-0, cuma itu saja saingan yang sedikit kuat berbanding dengan pasukan lawan yang lain," kata beliau ketika dihubungi Berita RTM, di sini hari ini.

(Bekas jaguh badminton negara, Roslin Hashim ketika dihubungi Berita RTM)

Justeru Roslin berharap pemain berpengalaman termasuk gandingan beregu, Aaron Chia dan Soh Wooi Yik serta pemain muda harapan, Ng Tze Yong memberikan fokus sepenuhnya untuk meraih pingat yang terbaik buat negara.Malaysia tidak berdepan banyak masalah untuk mara ke final selepas bergelar juara kumpulan D dan mara ke final selepas melepasi cabaran Sri Lanka dan England pada suku dan separuh akhir.Sementara itu, Roslin menyifatkan final ini merupakan platform terbaik buat pemain perseorangan, Tze Yong membuktikan kemampuan beliau menggalas tugas sebagai perseorangan utama negara di Sukan Komanwel.Ia mampu menjadi motivasi terbaik kepada pemain berusia 22 tahun itu."Jangan ada terlalu banyak tekanan kepada diri beliau, peluang sentiasa ada, cuma hendak menentukan warna pingat, itu sahaja, itu terpulang kepada beliau dan juga pengurusan pasukan di sana yang menjaga beliau," kata Roslin.


Sukan Para ASEAN: Datuk Abdul Latif raih emas lompat jauh

SOLO, 2 Ogos - Juara Paralimpik dua kali, Datuk Abdul Latif Romly meneruskan penguasaan di temasya tersebut apabila merangkul pingat emas dalam acara lompat jauh F20 (masalah intelektual), hari ini.Itu juga adalah pingat emas keempat berturut-turut diraih beliau dalam penyertaan Sukan Para ASEAN.Atlet berusia 25 tahun berasal dari Perlis itu, mempamerkan kehebatannya dengan lompatan sejauh 7.20 meter di Stadium Manahan untuk memastikan beliau membawa pulang emas dalam setiap penampilannya sejak edisi 2013 di Myanmar.

(Jaguh Paralimpik negara Datuk Abdul Latif Romly mempertahankan pingat emas acara lompat jauh lelaki F20 manakala rakan sepasukannya Zulkifly Abdullah meraih perak/FOTO FACEBOOK Majlis Sukan Negara)

Walaupun jarak yang dicatatkan pagi tadi masih rendah berbanding rekod dunia 7.64 meter yang dilakukan pada Sukan Para Asia 2018 di Jakarta, namun Datuk Abdul Latif masih gembira kerana ia merupakan kejohanan pertama sejak hampir setahun berehat.Abdul Latif sebelum ini mengalami kecederaan pangkal paha ketika mempertahankan emas di Sukan Paralimpik Tokyo 2020 pada September lepas.Pingat perak acara tersebut turut menjadi milik wakil Malaysia, Zulkifly Abdullah yang mencatat lompatan sejauh 6.43 meter manakala gangsa diraih Suhairi Suhaini dari Singapura dengan catatan 5.78 meter.


Skuad Taekwando berjaya realisasikan sasaran 35 pingat emas

UBON RATCHATHANI (Thailand), 2 Ogos- Skuad Taekwando berjaya merealisasikan sasaran 35 pingat emas selepas Nurhidayah Abdul Karim cemerlang bagi aksi Taekwondo Poomsae Individu Wanita, Sukan Universiti ASEAN (AUG) Thailand, 2022.Lebih manis, emas berkenaan adalah emas sulung Skuad Taekwondo di temasya ini selepas 20 edisi. Nurhidayah memperagakan dua rutin dengan kemas untuk melakar catatan mata tertinggi keseluruhan 8.383.

(Skuad Silat juga berjaya menghadiahkan emas menerusi Silat Regu Puteri, Atiqah Fakhira Shaiful Azli,Nur Husnina Abdul Hamid dan Nurmunirah Zaharudin)

Pungutan berkenaan berjaya mengatasi pungutan mata wakil tuan rumah Thailand, Thunisee mookda dengan perbezaan 0.033 mata."Rasa sangat gembira, saya punya rakan juga dapat Perak, kami rasa sangat gembira sebab kami sudah lama berlatih untuk kejohanan ini dengan kejohanan yang tidak berhenti-henti, rasa berbaloi usaha kami" kata Nurhidayah ketika ditemui RTM di venue kejohanan. Sebelum itu, Sukan Taekwando turut menambah satu pingat perak menerusi acara Taekwando Poomsae Individu Lelaki disumbangkan Jason Loo Jun Wei. Selain itu, skuad Silat juga berjaya menghadiahkan emas ke-35 menerusi Silat Regu Puteri, Atiqah Fakhira Shaiful Azli,Nur Husnina Abdul Hamid dan Nurmunirah Zaharudin


Cabaran pemain skuasy negara di Birmingham tersekat pada suku akhir

BIRMINGHAM, 2 Ogos - Cabaran Malaysia dalam acara perseorangan skuasy pada Sukan Komanwel Birmingham 2022 berakhir apabila dua wakil negara masing-masing tumpas di peringkat suku akhir di Pusat Skuasy dan Hoki University of Birmingham, hari ini.Rachel Arnold yang beraksi cemerlang semalam, gagal meneruskan rentak kemenangan apabila tumpas 0-3 kepada pemain England, Georgina Kennedy, dalam kategori perseorangan wanita.Pemain negara yang berada di ranking ke-43 dunia itu bukan tandingan kepada pemain tuan rumah yang menghuni ranking kelapan dunia apabila tumpas 4-11, 2-11 dan 1-11.

Seorang lagi wakil negara, Ng Eain Yeow juga ditunjuk jalan keluar daripada saingan apabila tewas 1-3 kepada pemain Wales, Joel Makin, dalam kategori perseorangan lelaki.Eain Yeow,yang berada di ranking ke-27 dunia, tumpas 4-11, 11-9, 3-11, 9-11 kepada lawan yang menghuni ranking ketujuh dunia itu. - BERNAMA


Tumpuan kepada badminton sumbang emas ketiga Malaysia

BIRMINGHAM, 2 Ogos - Tumpuan peminat sukan tanah air pada hari kelima Sukan Komanwel Birmingham 2022 pada Selasa (2 Ogos), pastinya terarah kepada skuad badminton dalam menghadiahkan pingat emas buat kontinjen negara.Selepas dua hari tanpa kilauan emas, rentak kemenangan pasukan badminton negara dalam acara berpasukan campuran amat ditagih dalam menyumbangkan emas walaupun misi tersebut dianggap sukar apabila terpaksa berdepan juara bertahan, India.Pada aksi separuh akhir hari ini, skuad badminton kebangsaan tidak berdepan masalah menjinakkan tuan rumah, England, 3-0 manakala India menumpaskan Singapura dengan keputusan yang sama. Hari keempat temasya pada Isnin (hari ini) menyaksikan kontinjen negara sekadar meraih satu perak dan satu gangsa.Pingat perak disumbangkan skuad ping pong dalam acara berpasukan wanita selepas tumpas kepada Singapura di pentas final, manakala gangsa menerusi atlet boling padang berpengalaman Siti Zalina Ahmad dalam acara singles wanita.

Skuad angkat berat yang sebelum ini cemerlang menyumbangkan dua pingat emas pada Sabtu dan sebutir perak pada Ahad, hari ini gagal menjelmakan pingat apabila Mohamad Nasir Roslan hanya menduduki tempat ketujuh dalam kategori 81 kilogram.Acara olahraga yang akan membuka tirai pada hari kelima temasya di Stadium Alexander di sini, bakal menyaksikan aksi atlet lempar cakera negara, Muhammad Irfan Shamsuddin pada pusingan kelayakan.Selepas berakhir hari keempat temasya hari ini, Malaysia berada di kedudukan kelapan dengan pungutan dua pingat emas, dua perak dan dua gangsa.Australia kekal sebagai pendahulu kedudukan pingat apabila meraih 31 emas, 20 perak dan 20 gangsa, diikuti tuan rumah England di tempat kedua dengan 21-22-11 manakala New Zealand di tangga ketiga 13-7-4. -BERNAMA


Muhammad Azeem cipta rekod baharu 100m kebangsaan di Colombia

(Muhammad Azeem memadam rekod lama bekas jaguh pecut Asia Tenggara Khairul Hafiz Jantan pada SUKMA 2016/FOTO FB)

KUALA LUMPUR, 2 Ogos - Atlet pecut muda negara Muhammad Azeem Mohd Fahmi memecahkan rekod 100 meter (m) kebangsaan dengan catatan 10.09 saat (s) pada Kejohanan Olahraga Dunia Bawah 20 Tahun di Stadium Olimpik Pascual Guerrero di Cali, Colombia, awal pagi tadi waktu Malaysia.Pelari berusia 18 tahun itu memadam rekod lama 10.18s yang dicipta bekas jaguh pecut Asia Tenggara Khairul Hafiz Jantan pada Sukan Malaysia (Sukma) 2016 di Kuching, Sarawak.Catatan 10.09s dilakukan Muhammad Azeem dalam saingan saringan lapan itu menyaksikan beliau muncul pelari pertama melintas garisan penamat dengan mengejutkan atlet Jepun berusia 19 tahun, Hiroki Yanagita di tempat kedua dengan masa 10.24s.Muhammad Azeem dan Yanagita masing-masing mengesahkan tempat ke separuh akhir yang dijadual berlangsung awal pagi esok.Pada masa sama, hanya pelari Botswana berusia 19 tahun, Letsile Tebogo yang berlari dalam saringan tiga mencatat masa lebih pantas daripada Muhamamd Azeem selepas memperbaharui rekod kejohanan dengan catatan masa 10s.Sementara itu, pemenang pingat emas 100m dan 200m Sukan SEA ke-31 di Hanoi, Vietnam, Puripol Boonson dari Thailand turut menjuarai saringan enam dengan melakar masa 10.20s untuk mengesahkan tempat di separuh akhir.

Muhammad Azeem sebelum ini turun ke Kejohanan Olahraga Dunia B-20 dengan reputasi sebagai remaja keempat terpantas Asia masing-masing dalam 100m dan 200m berdasarkan catatan masa sehingga Julai lepas.Berdasarkan catatan masa peribadi terbaik, Yanagita merupakan terpantas dengan catatan 10.16s diikuti Boonson (10.19s), Wang Shuang dari China (10.23s) dan Muhammad Azeem di kedudukan keempat dengan catatan 10.28s yang dicipta pada Kejohanan Olahraga Perak Allcomers di Ipoh, Jun lepas.Dalam acara 200m, Booson merupakan yang terpantas selepas merakam masa 20.19s, diikuti atlet Korea Selatan, Son Ji-won (20.80s), Yan Haibin dari China (20.88s) dan Muhammad Azeem dengan catatan 20.89s yang dilakukan pada Kejohanan Remaja Sarawak di Kuching, bulan lepas.Muhammad Azeem turut akan mengambil bahagian dalam 200m di Cali dengan acara itu dijadual bermula 3 Ogos (4 Ogos Malaysia).Kejayaan Muhammad Azeem itu mendapat reaksi Menteri Belia dan Sukan Datuk Seri Ahmad Faizal Azumu.“Pencapaian luar biasa dari bumi Colombia!!!. Teruskan momentum kejayaan ini Azeem,” katanya dalam ciapan di Twitter. - BERNAMA